#3053: Menjadi Wali kepada Anak Perempuan Bapa Saudara

Soalan:
Assalamualaikum Dato’ Seri. Saya ada soalan. Bolehkah saya (lelaki) menjadi wali kepada anak perempuan bapa saudara (adik ayah)? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan sebuah hadith yang diriwayatkan daripada Abu Musa al-Asya’ri bahawa Rasulullah SAW bersabda :
لَا نِكَاحَ إلَّا بِوَلِيٍّ
Maksudnya
: “
Tidak ada nikah melainkan dengan adanya wali dan juga dua orang saksi.
”
Riwayat al-Tirmizi (1102)
Hadith ini menunjukkan bahawa seorang perempuan tidak dibolehkan melakukan akad nikah untuk dirinya sendiri melainkan walinya dan tidak boleh juga dia melakukan akad nikah untuk perempuan lain. Yang demikian merupakan pandangan ulama seperti Imam al-Syafi’I, Sufyan al-Thauri, Imam Ahmad dan Abu Ishaq.  (Lihat
al-Tamhid
, 12/21 ).
Selain itu, terdapat riwayat daripada Aisyah, katanya: Rasulullah SAW bersabda:
أَيُّمَا امْرَأَةٍ نَكَحَتْ بِغَيْرِ إِذْنِ وَلِيِّهَا فَنِكَاحُهَا بَاطِلٌ، فَنِكَاحُهَا بَاطِلٌ، فَنِكَاحُهَا بَاطِلٌ، فَإِنْ دَخَلَ بِهَا فَلَهَا المَهْرُ بِمَا اسْتَحَلَّ مِنْ فَرْجِهَا
Maksudnya
: “
Mana-mana wanita yang bernikah tanpa izin walinya, maka nikahnya batal, maka nikahnya batal, maka nikahnya batal, jika dia menggaulinya maka dia berhak mendapat maharnya sebagai ganti terhadap apa yang dihalalkan daripada kemaluannya.
”
Riwayat Tarmizi (1102)
Dalam susunan atau tertib wali perempuan yang sah mengikut Hukum Syara’ adalah seperti berikut:
Bapa Kandung.
Datuk Sebelah Bapa Ke Atas.
Adik Beradik Lelaki Seibu-sebapa.
Adik Beradik Lelaki Sebapa.
Anak Saudara Lelaki Seibu-sebapa.
Anak Saudara Lelaki Sebapa.
Anak Lelaki Kepada Anak Saudara Lelaki Seibu-sebapa.
Anak Lelaki Kepada Anak Saudara Lelaki Sebapa.
Bapa Saudara Sebelah Bapa Seibu-sebapa.
Bapa Saudara Sebelah Bapa Sebapa.
Datuk Saudara Sebelah Bapa Seibu-sebapa Dengan Datuknya.
Datuk Saudara Sebelah Bapa Sebapa Dengan Datuknya.
Moyang Saudara Sebelah Bapa Seibu-sebapa Dengan Moyangnya.
Moyang Saudara Sebelah Bapa Sebapa Dengan Moyangnya.
Anak Lelaki Bapa Saudara Sebelah Bapa Seibu-sebapa (Sepupu lelaki).
Anak Lelaki Bapa Saudara Sebelah Bapa Sebapa (Sepupu lelaki).
Cucu Lelaki Bapa Saudara Sebelah Bapa Seibu-sebapa.
Cucu Lelaki Bapa Saudara Sebelah Bapa Sebapa.
Anak Datuk Saudara Sebelah Bapa Seibu-sebapa Dengan Datuknya.
Anak Datuk Saudara Sebelah Bapa Sebapa Dengan Datuknya.
Wali Hakim. (Lihat
al-Mu‘tamad fi al-Fiqh al-Syafi‘i
, 4/61).
Dalam menjawab persoalan di atas,
kami katakan mengikut susunan wali yang telah dinyatakan di atas, sepupu lelaki sebelah ayah boleh menjadi wali kepada anak perempuan bapa saudara iaitu sepupu perempuan sekiranya tiada wali akrab mengikut susunan wali. Namun sekiranya masih lagi ada wali yang terdekat, maka tidak dibolehkan wali ab‘ad iaitu sepupu lelaki menjadi wali.
 Yang demikian, kerana syara‘ telah menetapkan susunan wali mengikut tertib sebagaimana yang kami telah nyatakan di atas.
Imam al-Muti‘i menyatakan bahawa sekiranya seorang perempuan mempunyai dua orang wali, maka perwalian diberikan kepada yang lebih akrab (hampir) seperti dalam pewarisan, dan jika dikahwinkan oleh wali yang seterusnya, maka perkahwinan tersebut tidak sah. (Lihat
al-Majmu‘ Syarh al-Muhazzab
, 16/162)
Ibn Qudamah menyatakan, jika wali yang lebih jauh menikahkan wanita dengan kehadiran wali yang lebih dekat, dan wanita tersebut menyetujuinya tanpa izin wali yang lebih dekat, maka pernikahan tersebut tidak sah. Yang demikian juga merupakan pandangan Imam al-Syafi‘i. (Lihat
al-Mughni
,28/7).
Justeru kami katakan wali akrab lebih berhak untuk menikahkan seorang wanita kerana kedudukannya yang teratas dalam tertib wali pernikahan. Namun sekiranya tiada wali akrab dibolehkan wali ab‘ad mengambil alih perwalian tersebut.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya
: “
Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa
.”
Bertarikh: 12 September 2023 bersamaan 26 Safar 1445


#3054: Irbadh bin Sariyah; Siapakah Dia?

Soalan:
Assalamualaikum Dato’ Seri.  Saya tertarik dengan nama Irbadh dan diberitahu kepada saya Irbadh bin Sariyah adalah salah seorang sahabat Nabi SAW. Boleh ceritakan siapakah dia dan benarkah dia pernah meriwayatkan hadith?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Abu Najih al-Irbadh bin Sariyah RA
Nama beliau ialah Irbadh bin Sariyah al-Salami atau dikenal dengan nama Abu Najih. Beliau adalah salah seorang sahabat yang berasal dari golongan Suffah dan beliau merupakan salah satu sebab turunnya ayat al-Quran:
وَلَا عَلَى الَّذِينَ إِذَا مَا أَتَوكَ لِتَحْمِلَهُمْ قُلْتُ لَا أَجِدُ مَا أَجْلُكُمْ عَلَيْهِ
Maksudnya:
 “Dan tiada (pula) berdosa atas orang-orang yang apabila mereka datang kepadamu, supaya kamu memberi mereka kendaraan, lalu kamu berkata: “Aku tidak memperoleh kenderaan untuk membawamu.”
(Surah al-Taubah: 92)
Beliau tinggal di Syam dan daripada kalangan sahabat yang meriwayatkan hadis daripada beliau ialah Abu Rohm dan Abu Amamah. Manakala daripada kalangan tabiin ramai iaitu orang-orang yang berada di Syam ketika itu. Beliau juga salah seorang sahabat yang menangis kerana sangat ingin berjihad dan bertempur bersama Rasulullah SAW dalam perang Tabuk, di mana peperangan tersebut merupakan pertempuran yang penuh dengan kesukaran. Tambahan pula, beliau tidak tergolong dalam kalangan orang yang dipersiapkan oleh Nabi SAW untuk mengikuti peperangan tersebut.
Beliau berkata bahawa dirinya adalah orang keempat yang memeluk Islam dan wafat pada tahun 75 Hijrah.
Adapun hadith, daripada Abi Najih al-Irbadh bin Sariah RA, beliau berkata: Rasulullah SAW memberi nasihat kepada kami yang membuatkan hati kami bergetar dan air mata kami bercucuran. Maka kami berkata: Ya Rasulullah, seolah-olah ini merupakan nasihat perpisahan, maka berilah kami wasiat. Rasulullah SAW bersabda:
أَوْصِيْكُمْ بِتَقْوَى اللَّه وَالسَّمْعِ وَالطَّاعَةِ وَإِنْ تَأَمَّرَ عَلَيْكُمْ عَبْدٌ، فَإِنَّهُ مَنْ يَعِشَ مِنْكُمْ فَسَيرَى اخْتِلَافًا كَثِيرَاً؛ فَعَلَيْكُمْ بِسُنَّتِي وَسُنَّةِ الخُلَفَاءِ الرَّاشِدِينَ المَهْدِيِّينَ عَضُّوا عَلَيْهَا بِالنَّوَاجِدِ وَإِيَّاكُمْ وَمُحْدَثَاتِ الأُمُورِ فَإِنَّ كلَّ مُحدثة بدعة، وكُلَّ بِدْعَةٍ ضَلالَةٌ
Maksudnya:
“Saya wasiatkan kamu agar bertakwa kepada Allah SWT, tunduk dan patuh kepada pemimpin kamu meskipun yang memimpin kamu adalah seorang hamba. Akan ada dalam kalangan kamu yang hidup (setelah ini) akan menyaksikan banyaknya berlaku perselisihan. Hendaklah kamu berpegang teguh dengan sunnahku dan sunnah Khulafa ar-Rasyidin yang mendapat petunjuk gigitlah peganglah dengan kuat) dengan geraham. Hendaklah kamu menghindari perkara yang diada adakan, kerana semua perkara bid’ah adalah sesal.”
Riwayat Abu Daud (4607) dan al-Tirmizi (2678), beliau berkata: Hasan sahih
Semoga beliau ditempatkan bersama dengan orang-orang yang soleh dan kami akhiri dengan doa:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan RahmatMu.”
Surah al-Hasyr (10)
Bertarikh: 13 September 2023 bersamaan 27 Safar 1445


#3054: Menggunakan Kad Kredit Konvensional

Soalan:
Salam Dr, saya nak tanya apakah hukum kalau kita gunakan kad kredit konvensional dengan niat untuk membuat bayaran bulanan pada masanya? Sebab caj riba hanya akan dikenakan jika terlepas tarikh. dan jika bayar pada masanya tiada riba yang akan dikenakan. Mohon bantuan Dr. Terima kasih
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan firman Allah SWT:
يَا أَيُّهَا الَّذِينَ آمَنُوا لَا تَأْكُلُوا الرِّبَا أَضْعَافًا مُّضَاعَفَةً ۖ وَاتَّقُوا اللَّـهَ لَعَلَّكُمْ تُفْلِحُونَ
Maksudnya
:
“Wahai orang-orang Yang beriman! Janganlah kamu makan atau mengambil riba’ Dengan berlipat-lipat ganda, dan hendaklah kamu bertaqwa kepada Allah supaya kamu berjaya.”
(Surah Ali-Imran : 130)
Begitu juga firman Allah SWT:
وَأَحَلَّ اللَّـهُ الْبَيْعَ وَحَرَّمَ الرِّبَاۚ
Maksudnya
:
“Padahal Allah telah menghalalkan berjual-beli (berniaga) dan mengharamkan riba.”
(Surah al-Baqarah: 275)
Diriwayatkan daripada al-Sha’bi R.A berkata:
لَعَنَ رَسُولُ اللَّهِ صلى الله عليه وسلم آكِلَ الرِّبَا وَمُوكِلَهُ وَشَاهِدَهُ وَكَاتِبَهُ
Maksudnya
:
“Rasulullah SAW melaknat orang yang memakan riba’, orang yang memberi riba’, saksinya dan penulisnya.”
Riwayat al-Nasa’i (5105)
Syeikh al-Maraghi menjelaskan bahawa amalan riba’ merupakan punca kepada penderitaan dan kesengsaraan bagi mereka yang amat memerlukan (harta) dan kesusahan hidup. (Lihat
Tafsir al-Maraghi
, 2/926)
Menjawab bagi persoalan di atas kami takrifkan terlebih dahulu apa yang dimaksudkan dengan kad kredit. Kad Kredit menurut Bank Negara Malaysia boleh didefinisikan sebagai merujuk instrumen pembayaran yang ditetapkan yang menunjukkan kemudahan kredit atau pembiayaan yang diberikan oleh pengeluar kad kepada pemegang kad dan apabila apa-apa jumlah kredit yang digunakan oleh pemegang kad masih belum diselesaikan sepenuhnya pada atau sebelum tarikh yang ditetapkan, jumlah yang belum diselesaikan akan dikenakan faedah, keuntungan atau caj lain.
[1]
Berdasarkan Resolusi No. 63 (1/7) di dalam persidangan
Majma’ Fiqh al-Islami al-Duwali,
 mentakrifkan kad kredit sebagai satu dokumen diberikan oleh pengeluarnya (bank) kepada seseorang individu atau entiti (pemegang kad) dengan ikatan kontrak di antara mereka yang membolehkan pemegang kad membeli barang-barang atau perkhidmatan daripada penjual yang mengiktiraf kad tanpa perlu membuat pembayaran segera kerana jaminan pembayaran yang dibuat oleh pengeluar kad. Pembayaran dibuat melalui akaun  pengeluar kad (bank)  di mana selepas itu caj akan dikenakan ke atas pemegang kad pada selang waktu yang ditentukan. Sebahagian pengeluar mengenakan kadar faedah (riba) pada jumlah baki yang belum dilangsaikan selepas satu tempoh tertentu dari tarikh (hutang tersebut) yang dituntut manakala sebahagian pengeluar tidak mengenakan sebarang kadar faedah.
[2]
Dalam isu ini kami  katakan sebarang urusan jual beli menggunakan kad kredit konvensional adalah dibenarkan, dengan syarat bahawa bayaran perlu dilakukan mengikut jangka masa yang telah ditetapkan. Hal ini bertujuan untuk menghindari dari dikenakan faedah (interest). Seperti yang kita tahu, ia dianggap sebagai riba yang diharamkan dalam hukum syara’.
Justeru, sebagai umat islam hendaklah menjauhi segala urus niaga yang melibatkan riba kerana telah jelas dalam nas-nas al-Quran dan hadith tentang pengharamannya. Kami syorkan supaya bertukar kepada kad kredit islamik agar  dapat menghindari dari terjebak dengan riba.
Hal ini juga selari dengan kaedah yang menyebutkan:
اتَّقُوا مَواضِعِ التُّهَمِ
Maksudnya
: “
Berhati-hatilah kamu dengan ruang-ruang tohmahan
.”
Begitu juga Umar R.A pernah berkata:
مَنْ سَلَكَ مَسَالِكَ التُّهَمِ اتُّهِمَ
Maksudnya:
 “
Sesiapa yang menempuhi laluan-laluan tohmahan, dia akan ditohmah
.” (Mulla Ali al-Qari menyebutkan, ia diriwayatkan oleh al-Khara’iti dalam
Makarim al-Akhlaq
 daripada Umar secara mauquf dengan lafaz).
[3]
Dikesempatan ini juga suka juga kami nasihati bahawa penting juga untuk diperhatikan bahawa setiap transaksi yang dilakukan perlu mematuhi prinsip-prinsip keadilan dalam perjanjian jual beli. Ini termasuk ketelusan dalam kadar faedah atau yuran yang mungkin dikenakan dalam transaksi tersebut.
Selain itu, dalam menjalankan urusan jual beli menggunakan kad kredit, penting bagi semua individu untuk memahami peraturan agama dan mematuhi syarat-syarat yang telah ditetapkan. Yang demikian bagi memastikan transaksi tersebut berada dalam batasan yang dibenarkan oleh Islam
Semoga Allah memberikan kefahaman yang jelas dalam melaksanakan segala perintahnya dan kami akhiri dengan doa:
اللَّهُمَّ اكْفِنَا بِحَلَالِكَ عَنْ حَرَامِكَ، وَأَغْنِنَا بِفَضْلِكَ عَمَّنْ سِوَاكَ
Maksudnya
:
 “Ya Allah, cukupkanlah kami dengan yang halal, tanpa perlu kepada yang haram. Kayakanlah kami dengan kurniaan-Mu, tanpa kami mengharapkan kepada selain-Mu.”
Wallahua’lam
[1]

https://www.bnm.gov.my/documents/20124/938039/Kad+Kredit.pdf
Diakses pada 5 September 2023
[2]
 Lihat:
https://iifa-aifi.org/ar/2055.html
Diakses pada 5 September 2023
[3]
 Lihat
al-Asrar al-Marfu‘ah fi al-Akhbar al-Maudhu‘ah
 oleh Mulla Ali al-Qari, hlm. 80.
Bertarikh: 12 September 2023 bersamaan 26 Safar 1445


#3055: Memuat Naik Gambar Tidak Menutup Aurat untuk Iktibar Masyarakat

Soalan:
Assalamualaikum Dato’ Seri. Baru-baru ini viral di media sosial isu yang melibatkan poligami. Dengan niat untuk menimbulkan kesedaran kepada masyarakat tentang kepentingan merancang harta bagi pasangan yang mengamalkan poligami, saya telah menggunakan ‘screenshot’ dari filem Madu Tiga yang memaparkan isteri-isteri Abang Jamil sedang berbincang untuk dijadikan konten berbentuk poster. Tujuan saya menggunakan gambar babak dari filem madu tiga adalah untuk lebih memudahkan masyarakat memahami mesej yang saya cuba sampaikan kerana pada pendapat saya filem tersebut amat dekat dan sebati dalam masyarakat dan sentiasa di ulang tayang. Tindakan saya telah ditegur dengan keras oleh seorang pembaca dan di katakan telah melakukan dosa kerana menggunakan gambar (babak lakonan yang di screenshot dari filem tersebut) orang yang telah tiada, berpakaian menjolok mata dan tidak menutup aurat. Benarkah perbuatan saya itu berdosa dan bagaimana pula menonton filem-filem & drama yang memaparkan pelakon wanita yang tidak menutup aurat (Free hair)?
Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Menurut pengarang kitab
Kifayah al-Akhyar,
aurat menurut syarak ialah batas minima dari bahagian tubuh yang wajib ditutup kerana perintah Allah SWT. (Lihat
Kifayah al-Akhyar
, 1/52)
Dijelaskan dalam kitab
al-Mausu’ah al-Fiqhiyyah
pula bahawa aurat adalah suatu angggota badan yang tidak boleh ditunjukkan dan diperlihatkan oleh lelaki atau perempuan kepada orang lain. ( Lihat
al-Mausu’ah al Fiqhiyah al Kuwaitiyah
, 31/44)
Pada asasnya, hukum menutup aurat adalah wajib sepertimana disepakati ulama’ berdasarkan firman Allah SWT:
وَقُل لِّلْمُؤْمِنَاتِ يَغْضُضْنَ مِنْ أَبْصَارِهِنَّ وَيَحْفَظْنَ فُرُوجَهُنَّ وَلَا يُبْدِينَ زِينَتَهُنَّ إِلَّا مَا ظَهَرَ مِنْهَا ۖ وَلْيَضْرِبْنَ بِخُمُرِهِنَّ عَلَىٰ جُيُوبِهِنَّ ۖ وَلَا يُبْدِينَ زِينَتَهُنَّ إِلَّا لِبُعُولَتِهِنَّ أَوْ آبَائِهِنَّ أَوْ آبَاءِ بُعُولَتِهِنَّ أَوْ أَبْنَائِهِنَّ أَوْ أَبْنَاءِ بُعُولَتِهِنَّ أَوْ إِخْوَانِهِنَّ أَوْ بَنِي إِخْوَانِهِنَّ أَوْ بَنِي أَخَوَاتِهِنَّ أَوْ نِسَائِهِنَّ أَوْ مَا مَلَكَتْ أَيْمَانُهُنَّ أَوِ التَّابِعِينَ غَيْرِ أُولِي الْإِرْبَةِ مِنَ الرِّجَالِ أَوِ الطِّفْلِ الَّذِينَ لَمْ يَظْهَرُوا عَلَىٰ عَوْرَاتِ النِّسَاءِ ۖ وَلَا يَضْرِبْنَ بِأَرْجُلِهِنَّ لِيُعْلَمَ مَا يُخْفِينَ مِن زِينَتِهِنَّ ۚ وَتُوبُوا إِلَى اللَّـهِ جَمِيعًا أَيُّهَ الْمُؤْمِنُونَ لَعَلَّكُمْ تُفْلِحُونَ
Maksudnya
: “
Dan katakanlah kepada perempuan-perempuan yang beriman supaya menyekat pandangan mereka (daripada memandang yang haram), dan memelihara kehormatan mereka; dan janganlah mereka memperlihatkan perhiasan tubuh mereka kecuali yang zahir daripadanya; dan hendaklah mereka menutup belahan leher bajunya dengan tudung kepala mereka; dan janganlah mereka memperlihatkan perhiasan tubuh mereka melainkan kepada suami mereka, atau bapa mereka atau bapa mertua mereka atau anak-anak mereka, atau anak-anak tiri mereka, atau saudara-saudara mereka, atau anak bagi saudara-saudara mereka yang lelaki, atau anak bagi saudara-saudara mereka yang perempuan, atau perempuan-perempuan Islam, atau hamba-hamba mereka, atau orang gaji dari orang-orang lelaki yang telah tua dan tidak berkeinginan kepada perempuan, atau kanak-kanak yang belum mengerti lagi tentang aurat perempuan; dan janganlah mereka menghentakkan kaki untuk diketahui orang akan apa yang tersembunyi dari perhiasan mereka; dan bertaubatlah kamu sekalian kepada Allah, wahai orang-orang yang beriman, supaya kamu berjaya.”
(Surah al-Nur:31)
Berdasarkan ayat al-Quran ini, para ulama’ menetapkan hukum wajib menutup aurat bagi orang lelaki dan perempuan. Begitu juga dalam hadith Rasulullah SAW menegur Asma’ Binti Abu Bakar RA:
يَا أَسْمَاءُ إِنَّ الْمَرْأَةَ إِذَا بَلَغَتِ الْمَحِيضَ لَمْ يَصْلُحْ أَنْ يُرَى مِنْهَا إِلَّا هَذَا وَهَذَا
Maksudnya: “
Wahai Asma! Sesungguhnya wanita jika sudah baligh maka tidak boleh nampak dari anggota badannya kecuali ini dan ini (beliau mengisyaratkan ke muka dan telapak tangan).”
Riwayat Abu Daud (4104) dan al-Baihaqi (3218)
Berkenaan isu ini, kami telah jawab dalam artikel sebelum ini:
#1626: Wanita Tidak Menutup Aurat Dalam Design Website[1]
#1931: Dosa Tidak Menutup Aurat yang Sudah Ditinggalkan[2]
#33 Muatnaik Gambar Lama Tidak Tutup Aurat[3]
Berbalik kepada soalan di atas, kami nyatakan
menjaga aurat adalah satu kewajipan. Mengenai menyebarkan gambar tidak menutup aurat mereka yang telah meninggal dunia, kami nasihatkan elakkanlah memuat naik gambar mereka yang tidak menutup aurat, lebih-lebih lagi gambar yang kurang baik untuk dipandang seperti menjolok mata.
 Mengenai dengan dosa mengalir atau tidak, itu merupakan perkara yang tidak diketahui melainkan Allah SWT.
Manakala, berkaitan menonton filem/ drama yang pelakonnya free hair, kami nukilkan Imam al-Ramli ketika mensyarahkan pendapat Imam Nawawi dalam
al-Minhāj
 menyebutkan, diharamkan seorang lelaki yang baligh daripada melihat aurat wanita ajnabi yang merdeka, tapi tidak haram jika aurat itu sekadar imej, gambar atau pantulan. Maka tidak diharamkan melihat aurat melalui cermin sebagaimana yang difatwakan oleh sebahagian ulama’ kerana ia tidak dikira melihat aurat secara langsung. Namun, ditegaskan di sini keharusan ini terpakai selagimana ia tidak menimbulkan fitnah dan menaikkan syahwat
. (Lihat
Nihāyat al-Muḥtāj
, 6/187;
Iʿānat al-Ṭālibīn
, 3/301)
Dalam masa yang sama, sikap wara’ dan berhati-hati hendaklah diutamakan. Potensi untuk gambar yang tidak menutup aurat (walaupun sekarang menutup aurat) untuk menjadi fitnah adalah amat tinggi
.
Maka, di sinilah asas pengharamannya berdasarkan kaedah sadd al-zari’ah iaitu mencegah perkara-perkara harus yang boleh membawa kepada yang haram.
 Ini juga juga berdasarkan kaedah fiqh lain yang berbunyi:
مَا أَدَّى إِلَى الْحَرَامِ فَهُوَ حَرَامٌ
Maksudnya: “
Apa sahaja yang membawa kepada yang haram, maka ia haram.”
Ini juga berdasarkan satu kaedah:
اتَّقُوا مَواضِعِ التُّهَمِ
Maksudnya: “
Berhati-hatilah kalian dengan ruang-ruang tohmahan.”
Apa jua perkara yang berisiko menimbulkan fitnah, hendaklah sedaya upaya dielakkan kerana ia akan memberi kesan yang buruk baik untuk jangka masa pendek mahupun panjang.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
[1] https://maktabahalbakri.com/1626-wanita-tidak-menutup-aurat-dalam-design-website/
[2] https://maktabahalbakri.com/1931-dosa-tidak-menutup-aurat-yang-sudah-ditinggalkan/
[3] https://maktabahalbakri.com/muatnaik-gambar-lama-tidak-tutup-aurat/
Bertarikh: 13 September 2023 bersamaan 27 Safar 1445


#3056: Menggugurkan Janin Disebabkan Tidak Mampu Menguruskan Anak

Soalan:
Assalamualaikum Dato’ saya ada soalan, situasi saya dan isteri sekarang, isteri saya telah lewat datang haid untuk hari yang ke 9.
 Typically,
 dijangkakan ada kemungkinan mengandung namun isteri saya berkeras untuk tidak buat
pregnancy test
. Pada masa yang sama emosinya sangat terganggu, memarahi saya kerana menjadi punca potensi kehamilan dan mula mengabaikan anak-anak, mengasingkan diri dan menangis sepanjang masa. Untuk pengetahuan Datuk, kami sudah mempunyai 3 orang anak yang berumur 11,6 & 3.
Kami memang merancang untuk tidak hamil yang seterusnya sebab keadaan kami dalam menguruskan anak-anak ini sudah kelam kabut dan terkejar-terkejar setiap hari, ditambah pula anak yang ke-2 dan ke-3 masih yang tidak dapat berenggang dengan isteri. Jadi saya mula mencari-cari
solution
 yang sesuai dan saya ada membaca dalam laman-laman web berkenaan hukum gugur janin sebelum 4 bulan.
Ada pendapat yang menyatakan hukumnya
“Makruh menggugurkan janin yang berumur antara satu hari hingga 40 hari sekiranya tidak mendatangkan bahaya pada ibu dan mendapat persetujuan daripada kedua-dua suami dan isteri.”
Isteri saya sedang mempertimbangkan untuk ambil pil gugur walaupun kami masih belum pasti apakah benar sedang hamil atau tidak. Jadi, soalan saya, bolehkah saya memakai pendapat tersebut yang bukan jumhur fuqaha’? Saya bimbang dengan berbuat demikian, kami menanggung dosa besar dan akan jadi orang-orang yang tidak bersyukur.
Mohon bantuan dari Datuk. Saya mohon ampun dari Allah SWT sekiranya berdosa dengan berfikir tentang perkara ini.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami katakan anak adalah satu amanah, ujian, dan anugerah yang amat berharga dari Allah kepada hamba-Nya. Mereka merupakan titipan-Nya yang harus kita pelihara, jaga, dan didik dengan penuh kasih sayang. Kita bertanggung jawab untuk memastikan keselamatan dan kebahagiaan mereka di dunia dan di akhirat. Ini berdasarkan firman Allah SWT:
يَهَبُ لِمَن يَشَاءُ إِنَاثًا وَيَهَبُ لِمَن يَشَاءُ الذُّكُورَ
Maksudnya
:
 “Dia mengurniakan anak-anak perempuan kepada sesiapa yang dikehendaki-Nya, dan mengurniakan anak-anak lelaki kepada sesiapa yang dikehendaki-Nya.”
(Surah al-Syura: 49)
Ibn Kathir berkata: “Allah SWT memberitahu bahawa Dia memberi rezeki kepada siapa yang Dia kehendaki dan menahan rezeki daripada siapa yang Dia kehendaki. Tidak ada yang dapat menghalangi apa yang Dia berikan, dan tidak ada yang dapat memberikan apa yang Dia tahan. Dia menciptakan apa yang Dia kehendaki dan memberi anak perempuan kepada siapa yang Dia kehendaki. Al-Baghawi berkata: “Contohnya adalah Nabi Lut, yang hanya diberikan anak perempuan”. Dia juga memberikan anak lelaki kepada siapa yang Dia kehendaki. Al-Baghawi berkata: “Seperti Nabi Ibrahim yang tidak diberikan anak perempuan”. (Lihat
Tafsir al-Quran al-’Azim
, 7/198)
Menjawab bagi persoalan di atas, adalah suatu anugerah yang patut disyukuri oleh pasangan suami isteri apabila mereka diberkati dengan anugerah zuriat oleh Allah SWT. Pada masa yang sama, kita juga seharusnya merenungkan bahawa pada hari ini, terdapat banyak pasangan yang telah lama berkahwin tetapi masih belum menerima anugerah zuriat daripada-Nya. Perlu diingati bahawa setiap zuriat adalah kurniaan yang berharga dan bukan sesuatu yang boleh diambil mudah.
Firman Allah SWT:
وَلَا تَقْتُلُوا أَوْلَادَكُمْ خَشْيَةَ إِمْلَاقٍ ۖ نَّحْنُ نَرْزُقُهُمْ وَإِيَّاكُمْ ۚ إِنَّ قَتْلَهُمْ كَانَ خِطْئًا كَبِيرًا
Maksudnya
:
 Dan janganlah kamu membunuh anak-anak kamu kerana takutkan kepada kefakiran. Kami yang memberi rezeki kepada mereka (anak-anak) dan kepada kamu. Sesungguhnya membunuh mereka (anak-anak) itu adalah satu kesalahan yang besar.
(Surah Al-Isra’:31)
Imam al-Tobari Rahimahullah berkata: Ayat ini menjelaskan bahawa janganlah kamu semua membunuh anak-anak kamu disebabkan takut kepada kefakiran atau kemiskinan. Kerana golongan jahiliyyah dahulunya membunuh anak-anak mereka disebabkan takut miskin. Lalu Allah S.W.T pun memberikan amaran kepada mereka berkenaan hal tersebut serta mengkhabarkan kepada mereka bahawa rezeki mereka dan rezeki anak-anak mereka itu adalah di bawah tanggungjawab Allah S.W.T.(Lihat
al-Jami’ al-Bayan ‘an Ta’wil Aayi al-Quran
, 17/437).
Begitu juga firman Allah SWT:
وَلَا تَقْتُلُوا أَوْلَادَكُمْ مِنْ إِمْلَاقٍ ۖ نَحْنُ نَرْزُقُكُمْ وَإِيَّاهُمْ
Maksudnya
:
Dan janganlah kamu membunuh anak-anak kamu disebabkan kefakiran diri kamu. Kami yang memberikan rezeki kepada kamu dan kepada mereka (anak-anak).
(Surah Al-An’aam:151)
Imam al-Hafiz Ibn Katsir Rahimahullah apabila beliau menafsirkan ayat ini: Ketika mana Allah S.W.T berpesan supaya berbuat baik kepada ibubapa dan juga datuk nenek, Allah turut mengaitkan perbuatan ihsan (berbuat baik) kepada anak-anak dan juga cucu cicit. Maka Allah S.W.T menyatakan bahawa janganlah kalian membunuh anak-anak kalian kerana keadaan kalian yang fakir. Ini kerana, mereka dahulunya membunuh anak-anak mereka kerana seruan syaitan yang mengarah kepada perkara tersebut. ( Lihat
al-Quran al-Azim
, 3/360).
Berdasarkan nas di atas kami tegaskan bahawa menggugurkan janin disebabkan oleh sibuk bekerja atau merasakan tidak mampu menguruskan anak-anak adalah diharamkan di dalam Islam. Malah, apa jua sebab, perbuatan menggugurkan janin dengan sengaja adalah dikira sebagai perbuatan menolak takdir dan rezeki daripada Allah SWT, kecuali terdapat keuzuran yang dibenarkan oleh syara’ untuk berbuat demikian.
Justeru, dalam menghadapi situasi yang dialami, kami menggalakkan agar berbincanglah dengan isteri dengan penuh kelembutan dan terangkan dengan jelas tentang kurniaan rezeki seperti  zuriat, yang merupakan satu anugerah yang diberikan oleh Allah SWT. Selain itu, perlu dingatkan bahawa takdir Allah terhadap hamba-Nya adalah suatu ketetapan yang disusun dengan hikmah yang mendalam.
Betapa ramai insan di luar sana atau pasangan suami isteri yang sudah berkahwin sekian lama tetapi masih lagi belum direzekikan Allah SWT untuk memperolehi zuriat. Alangkah beruntungnya anda, apabila berfikiran secara positif yang anak ini adalah anugerah Allah SWT yang disertakan sekali dengan rezeki sebagaimana nas Ilahi dan nabawi. Kami syorkan biarlah pasangan suami isteri sentiasa bertoleransi dan bantu-membantu dalam melengkapi kehidupan sehingga meraih rasa kegembiraan dan keseronokan dengan penuh kebahagiaan dalam melayari bahtera kehidupan. Amin.
Dikesempatan ini juga suka untuk kami nasihat bahawa semua urusan rumah tangga, termasuk pengurusan anak-anak, sepatutnya dijalankan dengan penuh tanggungjawab dan amanah. Tanggungjawab ini adalah satu beban yang seharusnya dipikul bersama oleh suami dan isteri, sebagai satu pasangan yang menjalani kehidupan bersama.
Ingatlah firman Allah SWT:
إِنَّمَا أَمْوَالُكُمْ وَأَوْلادُكُمْ فِتْنَةٌ
Maksudnya
:
 “Sesungguhnya hartamu dan anak-anakmu hanyalah ujian bagimu
”
(Surah al-Taghaabun: 15)
Imam al-Maraghi telah diperincikan bahawa kecintaan kepada harta benda dan anak-anak adalah cubaan dan ujian kerana seringkali perkara itu menjadi penyebab kepada perbuatan dosa dan pelanggaran terhadap apa-apa yang dilarang.(Lihat
Tafsir al-Maraghi
, 14/7053)
Semoga Allah memberikan kefahaman yang jelas dalam melaksanakan segala titah perintahnya dan kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya
:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
(Surah al-Furqan:74)
Wallahua’lam
.
Bertarikh: 13 September 2023 bersamaan 27 Safar 1445


#3057: Benarkah Taraf Ibu Saudara Lebih Tinggi Daripada Ibu Mertua?

Soalan:
Assalamualaikum Dato’ Seri. Tersebar di media sosial ungkapan: “Taraf mak saudara lebih tinggi dari mak mentua. Jadi hormati dirinya”. Betul ke?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Ibu saudara sebelah ibu (
khalah
) mempunyai kedudukan yang mulia dalam Islam, kedudukannya adalah seperti seorang ibu. Hal ini sebagaimana yang diriwayatkan daripada Ali R.A, bahawa Rasulullah SAW bersabda:

الْخَالَةُ بِمَنْزِلَةِ الْأُمِّ
Maksudnya:

“Ibu saudara (khalah) itu kedudukannya seperti ibu.”
Abu Dawud (2278)
Dikatakan: Maknanya adalah bahawa dia mempunyai kedudukan yang sama dalam hak penjagaan anak (
hadhanah
), kerana hadith tersebut berkaitan dengan perkara tersebut. (Lihat
Fath al-Bari,
 7/506)
Dikatakan juga: Bahawa dia mempunyai kedudukan yang sama dalam hal penjagaan anak dan perkara-perkara lain. Imam al-Zahabi dalam kitab
al-Kaba’ir
 berkata: “Iaitu dalam perkara bakti, kemuliaan, hubungan dan ihsan.” (Lihat
al-Kaba’ir
, hlm. 43)
Diriwayatkan juga daripada Ibn Umar R.Anhuma, katanya:
أَنَّ رَجُلًا أَتَى النَّبِيَّ صَلَّى اللَّهُ عَلَيْهِ وَسَلَّمَ فَقَالَ: يَا رَسُولَ اللَّهِ، إِنِّي أَصَبْتُ ذَنْبًا عَظِيمًا فَهَلْ لِي تَوْبَةٌ؟ قَالَ: (هَلْ لَكَ مِنْ أُمٍّ؟) قَالَ: لَا، قَالَ: (هَلْ لَكَ مِنْ خَالَةٍ؟) قَالَ: نَعَمْ، قَالَ: (فَبِرَّهَا).
Maksudnya:
 “Seorang lelaki datang kepada Nabi SAW dan berkata: “Wahai Rasulullah, saya telah berbuat dosa besar, adakah saya berpeluang bertaubat?” Rasulullah SAW bertanya: “Adakah anda mempunyai ibu?” Dia menjawab: “Tidak.” Baginda bertanya lagi: “Adakah anda mempunyai ibu saudara (
khalah
)?” Dia menjawab: “Ya.” Baginda SAW berkata: “Buatlah baik pada ibu saudara kamu”
Riwayat al-Tirmizi (1904) dan ini disahihkan dalam
Sahih al-Targhib
 (2504).

Hal ini menunjukkan pentingnya berbuat baik dan berbakti kepada ibu saudara sebelah ibu dan ia termasuk dalam
fadhail al-a’mal
 serta menghapuskan dosa-dosa.
Diriwayatakan juga daripada Aisyah R.Anha, katanya:

يَا رَسُولَ اللَّهِ، كُلُّ صَوَاحِبِي لَهُنَّ كُنًى، قَالَ: “فَاكْتَنِي بِابْنِكِ عَبْدِ اللَّهِ”
Maksudnya
: “Wahai Rasulullah, semua sahabat-sahabat wanita aku mempunyai panggilan
kunyah
(nama samaran).” Rasulullah SAW bersabda: “Maka
kunyah
kan diri kamu dengan  anak kamu Abdullah.”
Riwayat Abu Dawud (4970)
Yang dimaksudkan “anak kamu Abdullah” itu, ialah anak saudara Aisyah R.Anha, dan beliau kemudiannya dipanggil dengan gelaran “Umm Abdullah”. Abdullah yang maksudkan di sini ialah Abdullah bin Zubair, yang merupakan anak kepada Asma’ yang merupakan saudara perempuan Aisyah R.Anha. Hadith ini mengukuhkan lagi bahawa ibu saudara mempunyai kedudukan seperti ibu. Oleh itu, seorang Muslim sepatutnya menghormati dan bermuamalah secara baik serta berbakti kepada ibu saudaranya sebagaimana dia berbuat baik kepada ibunya.
Selain itu, pada asasnya martabat dan seorang ibu tidak boleh dibandingkan dengan sesiapa pun. Diriwayatkan daripada Abu Hurairah R.A bahawa seorang lelaki telah bertanya kepada Rasulullah S.A.W: ‘’Wahai Rasulullah, siapakah manusia yang paling berhak untuk aku berbuat baik kepadanya ?’’. Maka Rasulullah S.A.W. menjawab:
أُمُّكَ ثُمَّ أُمُّكَ ثُمَّ أُمُّكَ ثُمَّ أَبُوكَ
Maksudnya:

“Ibu kamu (adalah manusia yang paling berhak untuk kamu berbuat baik kepadanya), kemudian ibu kamu, kemudian ibu kamu, kemudian bapa kamu.
Riwayat Muslim (2548)
Maka diambil manfaat daripada hadith ini bahawa seorang ibu didahulukan dalam proses berbuat baiknya seorang anak itu kepada kedua ibubapanya sebanyak tiga kali ke atas bapanya. Bahkan telah disebutkan ijma’ para ulama seperti yang dinyatakan oleh Imam al-Haris al-Muhasibi dalam men
tafdhil
kan (mengutamakan) berbuat baik kepada ibu ke atas bapa disebabkan jelasnya
madlul
 (isi yang ditunjukkan) oleh hadith di atas ini.
Manakalah perkataan حُسْنِ الصُّحْبَةِ di dalam hadis di atas membawa maksud berbuat baik, berlemah lembut, merendahkan diri di hadapan mereka, mengasihi, memuliakan, serta mentaati mereka dalam hal-hal yang makruf.
Justeru, menjawab persoalan di atas, kami katakan bahawa kedudukan ibu saudara adalah sama seperti kedudukan ibu sendiri kerana kebiasaannya seorang anak itu apabila ibu dan bapanya meninggal, maka hak penjagaan itu akan diberikan kepada ibu saudara sebelah ibu. Adapun ibu mertua, ia adalah lebih kepada hak isteri kerana ia merupakan ibu kepada isteri yang wajib dihormati. Dalam isu ini, ibu saudara dan juga mertua, kedua-duanya perlu dihormati dan tidak timbul permasalahan siapa yang perlu dihormati lebih atau tidak.
Semoga Allah SWT memberi kefahaman yang baik kepada kita dalam agama dan al-Quran.
اللَّهُمَّ فَقِّهْنَا فِي الدِّينِ، وَعَلِّمْنَا التَّأْوِيلَ
Maksudnya
:
“Ya Allah! Berikanlah kepada kami kefahaman di dalam agama serta ajarkanlah kepada kami takwilan-takwilan.”
Bertarikh: 13 September 2023 bersamaan 27 Safar 1445


#3058: Mengenakan Yuran Penyertaan dalam Fantasy Premier League bagi Tujuan Hadiah

Soalan:
Assalamualaikum Dato’ Seri. Saya ada soalan. Rakan-rakan saya ada menganjurkan satu game,
Fantasy Premier League
 di mana kami akan
create
team sendiri berdasarkan player-player yang ada dalam EPL. Bagi menyertai league ini, terdapat yuran penyertaan akan dikenakan sebanyak RM50. Di akhir season EPL, pemain yang mengumpul markah tertinggi akan menerima hadiah. Hadiah bagi pemenang-pemenang adalah dengan menggunakan yuran penyertaan tersebut. Jadi, adakah dibolehkan mengenakan caj yuran penyertaan tersebut? Adakah ia boleh dikira sebagai judi? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan mengemukakan terlebih dahulu sedikit pengenalan mengenai
Fantasy Premier League
 (FPL). Ringkasnya,
Fantasy Premier League
 atau FPL ialah permainan pengurus bola sepak di mana pemain membina pasukan pemain Liga Perdana mereka sendiri menggunakan bajet yang ditetapkan. Dalam erti kata lain, FPL adalah permainan untuk pencinta bola sepak yang dimainkan dengan membina versi mereka sendiri, pasukan yang terdiri daripada pemain Liga Perdana. Pemain akan mencipta nama pasukan mereka sendiri, membeli dan mengatur pemain, untuk mereka strategi bagi mendapatkan mata sebanyak mungkin setiap minggu. Secara umumnya, pemain permainan diminta menjadi pengurus kelab bola sepak.
Cara bermain FPL dimulakan dengan mencipta akaun di fantasy.premierleague.com. Kemudian, anda boleh daftar masuk  menggunakan  alamat email  google anda, akaun Facebook atau Twitter. Anda juga boleh mengakses permainan FPL melalui aplikasi Liga Perdana yang boleh didapati secara percuma di
Google Play Store
 atau
App Store
. Selepas berjaya  mendaftar masuk, pemain permainan akan diminta untuk mencipta pasukan dan memilih pemain bola sepak untuk pasukan mereka. Pemain akan diberi modal sebanyak £100 dan memilih 15 pemain yang terdiri daripada dua penjaga gol, lima pemain pertahanan, lima pemain tengah dan tiga penyerang. Untuk mula bermain, setiap pemain yang sudah mempunyai pasukan mesti mendaftar untuk liga yang dicipta oleh orang lain. Biasanya komuniti atau kumpulan rakan membuat liga mereka sendiri untuk mereka bermain.
[1]
Seterusnya, dalam menjawab soalan di atas, kami nyatakan terlebih dahulu contoh-contoh/gambaran-gambaran pertandingan yang melibatkan yuran penyertaan sebagaimana yang difahami melalui kenyataan pengarang
al-Fiqh al-Manhaji
, di antaranya ialah:
Gambaran Pertama:
 Hadiah pertandingan ditaja oleh kerajaan atau orang lain. Ia tidak mengambil dari wang atau yuran peserta. Contohnya: “Sekiranya kamu berdua bertanding, aku akan memberi hadiah.”
Gambaran Kedua:
Hadiah ditaja oleh salah seorang peserta yang bertanding. Contohnya: “Marilah bertanding denganku sekiranya kamu menang aku akan memberikan kamu hadiah dan sekira kamu kalah, kamu tidak perlu memberikanku hadiah.”
Gambaran Ketiga:
Kesemua peserta membayar penyertaan dan bayaran itu akan dijadikan hadiah kepada pemenang.
Gambaran Keempat:
Gambaran pertandingan ini sama seperti gambaran yang ketiga, namun terdapat
muhallil
(orang yang tidak dikenakan bayaran) dan
muhallil
itu diberikan hadiah yang serupa dengan peserta lain sekiranya ia menang.
Dari segi hukumnya, gambaran-gambaran di atas menunjukkan situasi yang berbeza dan gambaran yang ketiga terkandung di dalamnya unsur-unsur yang diharamkan iaitu perjudian (
al-Maisir
), manakala selebihnya pula diharuskan oleh syarak. (Lihat
al-Fiqh al-Manhaji
, 8/156).
Bahkan Mesyuarat Jawatankuasa Fatwa Negeri Perlis kali-37/2018 yang bertarikh: 12 September 2018/2 Muharam 1440 berkenaan “Fatwa Pertandingan dan Wang Pertandingan,” telah memutuskan bahawa:
Hukum pertandingan adalah harus sekiranya hadiah datang dari pihak ketiga (yang tidak menyertai pertandingan) dan yuran yang dibayar oleh peserta hanya digunakan untuk kepentingan peserta itu sendiri dengan nilai yang setara seperti untuk makan, minum dan kos pengurusan yang lain.
Namun semua pertandingan hendaklah tidak membawa kepada perkara-perkara yang haram atau meninggalkan kewajipan agama seperti pertandingan yang mendedahkan aurat, meninggalkan solat, memperbodohkan akal, menjatuhkan maruah, merosakkan moral, menimbulkan permusuhan, merosakkan alam sekitar dan seumpamanya.
Adapun penganjuran pertandingan yang membabitkan yuran ke atas peserta untuk dijadikan hadiah sama ada keseluruhan yuran atau sebahagiannya adalah haram kerana wujudnya elemen atau unsur perjudian.
Namun pertandingan yang membabitkan pertaruhan berbayar (yuran pertandingan) atau apa-apa nilai harta adalah diharuskan jika memenuhi syarat-syarat berikut:
Hendaklah tidak bergantung kepada nasib semata-mata yang tidak berasaskan kepada ilmu atau kemahiran yang diiktiraf syarak. Ini seperti pertandingan teka nombor, gores dan menang, pertandingan berat ikan yang dipancing, pertandingan teka pasukan bola yang menang, lempar dadu dan seumpamanya.
Terdapat tidak kurang satu pertiga (1/3) dari peserta (
muhallil
) yang berkelayakan dan berdaya saing menyertai pertandingan tanpa dikenakan bayaran pertaruhan. Misalnya jika 30 pasukan bola sepak bertanding, 10 daripadanya hendaklah dikecualikan dari dikenakan yuran pertandingan.
Jika kedua-dua atau salah satu syarat di atas tidak dipenuhi, maka pertandingan tersebut adalah dilarang.
[2]
Kemudian, berkenaan ganjaran atau hadiah dalam sesuatu pertandingan atau peraduan, terdapat satu garis panduan telah dikeluarkan, di mana di dalamnya dinyatakan:
Hadiah peraduan disediakan oleh pihak penganjur mestilah daripada sumber yang halal.
Hadiah peraduan tidak boleh diambil daripada kumpulan wang peserta sama ada melalui yuran penyertaan, caj dan seumpamanya.
Sumber dana hadiah tidak boleh diambil daripada hasil caj perkhidmatan yang dikenakan untuk sms dan seumpamanya.
Hadiah yang disediakan oleh pihak penganjur mestilah bernilai, bermanfaat dan memenuhi spesifikasi yang telah dinyatakan di dalam terma dan syarat peraduan.
Hadiah peraduan hendaklah disediakan terlebih dahulu sebelum sesuatu peraduan dijalankan bagi mengelakkan timbulnya sebarang unsur penipuan.
Tempoh penyerahan hadiah kepada peserta mestilah ditetapkan dan dinyatakan di dalam terma dan syarat peraduan dengan jelas. (Lihat
Garis Panduan Peraduan Berasaskan Hadiah
, (terbitan JAKIM), hlm. 15).
Kesimpulannya
Oleh itu, berbalik kepada soalan yang diajukan,
kami berpendapat bahawa hadiah yang diambil daripada yuran penyertaan termasuklah yang berlegar sesama sendiri adalah tidak dibenarkan.
Bahkan tindakan menjadikan/menggunakan wang penyertaan sebagai hadiah tidak menepati garis panduan ganjaran atau hadiah dalam sesuatu pertandingan atau peraduan sebagaimana yang telah dijelaskan di atas. Hal ini kerana wujudnya elemen atau unsur perjudian di dalamnya.  Sedangkan perjudian diharamkan dalam syariat berdasarkan kepada firman Allah SWT:
يَا أَيُّهَا الَّذِينَ آَمَنُوا إِنَّمَا الْخَمْرُ وَالْمَيْسِرُ وَالْأَنْصَابُ وَالْأَزْلَامُ رِجْسٌ مِنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ
Maksudnya
: “
Wahai orang-orang yang beriman! Bahawa sesungguhnya arak, judi, pemujaan berhala, dan mengundi nasib dengan batang-batang anak panah, adalah (semuanya) kotor (keji) daripada perbuatan syaitan. Oleh itu, hendaklah kamu menjauhinya supaya kamu berjaya
.”
(Surah al-Ma’idah: 90)
Namun, sekiranya hadiah kepada pemenang disediakan oleh pihak yang lain (pihak ketiga) dan bukannya daripada wang penyertaan atau wang yang dikumpulkan daripada para peserta, maka ia diharuskan dan tidak mengapa.
 Manakala yuran yang dibayar oleh peserta pula hanya digunakan untuk kepentingan peserta itu sendiri dengan nilai yang setara seperti untuk makan, minum dan kos pengurusan yang lain.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ فَقِّهْنَا فِي الدِّينِ، وَعَلِّمْنَا التَّأْوِيلَ
Maksudnya
:
“Ya Allah! Berikanlah kepada kami kefahaman di dalam agama serta ajarkanlah kepada kami takwilan-takwilan.”
[1]
 Lihat
https://www.idntimes.com/sport/arena/yogama-wisnu-oktyandito/fantasy-premier-league-cara-bermain-sistem-poin?page=all
. Diakses pada 6 September 2023.
[2]
 Lihat
https://muftiperlis.gov.my/index.php/himpunan-fatwa-negeri/94-fatwa-pertandingan-dan-wang-pertandingan
. Diakses pada 6 September 2023.
Bertarikh: 15 September 2023 bersamaan 29 Safar 1445


#3059: Roh Orang yang Telah Meninggal Dalam Badan Burung

Soalan:
Assalamualaikum w.b.t Dato’ Seri. Benarkah ada golongan yang ketika mereka sudah meninggal dunia, roh mereka akan ada di dalam badan burung yang sedang berlegar di syurga?
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Kami mulakan dengan beberapa buah hadith yang
warid
tentang roh mereka yang telah meninggal dunia dalam jasad burung. Antaranya adalah hadith daripada Masruq bin al-Ajda‘, bahawa dia bertanyakan kepada Abdullah bin Mas‘ud R.A tentang tafsiran firman Allah SWT:
وَلَا تَحْسَبَنَّ الَّذِينَ قُتِلُوا فِي سَبِيلِ اللَّهِ أَمْوَاتًا ۚ بَلْ أَحْيَاءٌ عِندَ رَبِّهِمْ يُرْزَقُونَ
Maksudnya:
“Dan jangan sekali-kali engkau menyangka orang-orang yang terbunuh (yang gugur Syahid) pada jalan Allah itu mati, (mereka tidak mati) bahkan mereka adalah hidup (secara istimewa) di sisi Tuhan mereka dengan mendapat rezeki;”
(Surah Ali ‘Imran: 169)
Lalu Abdullah bin Mas‘ud R.A menjawab:
أَمَا إِنَّا قَدْ سَأَلْنَا عَنْ ذَلِكَ فَقَالَ: أَرْوَاحُهُمْ فِي جَوْفِ طَيْرٍ خُضْرٍ لَهَا قَنَادِيلُ مُعَلَّقَةٌ بِالْعَرْشِ تَسْرَحُ مِنَ الْجَنَّةِ حَيْثُ شَاءَتْ ثُمَّ تَأْوِي إِلَى تِلْكَ الْقَنَادِيلِ فَاطَّلَعَ إِلَيْهِمْ رَبُّهُمُ اطِّلاَعَةً فَقَالَ هَلْ تَشْتَهُونَ شَيْئًا قَالُوا أَىَّ شَىْءٍ نَشْتَهِي وَنَحْنُ نَسْرَحُ مِنَ الْجَنَّةِ حَيْثُ شِئْنَا فَفَعَلَ ذَلِكَ بِهِمْ ثَلاَثَ مَرَّاتٍ فَلَمَّا رَأَوْا أَنَّهُمْ لَنْ يُتْرَكُوا مِنْ أَنْ يُسْأَلُوا قَالُوا يَا رَبِّ نُرِيدُ أَنْ تَرُدَّ أَرْوَاحَنَا فِي أَجْسَادِنَا حَتَّى نُقْتَلَ فِي سَبِيلِكَ مَرَّةً أُخْرَى. فَلَمَّا رَأَى أَنْ لَيْسَ لَهُمْ حَاجَةٌ تُرِكُوا
Maksudnya:
“Adapun kami telah bertanya tentang hal ini (kepada Rasulullah SAW), lalu Baginda SAW menjawab: ‘Sesungguhnya roh-roh para syuhada’ itu ada di dalam rongga burung hijau. Baginya ada pelita-pelita yang tergantung di ‘Arash. Mereka bebas keluar dari syurga sebagaimana yang mereka mahu, kemudian mereka (roh-roh orang yang syahid) menuju ke arah pelita-pelita itu. Kemudian Rabb melihat kepada mereka dengan jelas, lalu Dia bertanya: ‘Apakah kalian inginkan sesuatu?’ Mereka menjawab: ‘Apalagi yang kami inginkan sedangkan kami bebas keluar dari syurga dengan semahu-mahu kami?’ Rabb mereka mengizinkan hal itu berlaku kepada mereka sebanyak tiga kali. Tatkala mereka melihat bahawasanya mereka tidak ditinggalkan daripada meminta sesuatu. Mereka berkata: ‘Wahai Rabb kami! kami ingin Engkau pulangkan semula roh-roh kami ke dalam jasad-jasad kami sehingga kami dibunuh di jalan-Mu sekali lagi. Maka tatkala Dia melihat bahawasanya mereka tidak mempunyai keinginan lagi, maka mereka ditinggalkan’.”
Riwayat Muslim (1887)
Di dalam sebuah riwayat lain, daripada Ummu Hani’ Fakhitah binti Abi Talib R.A bahawa Rasulullah SAW bersabda:
تَكُونُ النَّسَمُ طَيْرًا تَعْلُقُ بِالشَّجَرِ، حَتَّى إِذَا كَانَ يَوْمُ الْقِيَامَةِ دَخَلَتْ كُلُّ نَفْسٍ فِي جَسَدِهَا
Maksudnya:
“Roh-roh orang yang beriman seperti burung yang bertenggek di pohon-pohon, sehinggalah tibanya hari kiamat, setiap daripadanya (roh) akan kembali ke jasad masing-masing.”
Riwayat Ahmad (27387). Al-Albani mengatakan bahawa status hadith ini
hasan li ghairihi
 di dalam
al-Silsilah al-Sahihah
 (2/178)
Abdul Ra’uf al-Manawi ketika mengulas setiap lafaz hadith di atas mengatakan, yang dimaksudkan dengan ‘roh-roh orang yang beriman’ adalah selepas mereka meninggal dunia. ‘Seperti burung’ yakni mereka itu dalam bentuk burung atau berada dalam rongga burung, ‘bertenggek di pohon-pohon’ dengan memakan daripada hasilnya di syurga, ‘sehinggalah tibanya hari kiamat’ iaitu apabila ditiupkan kembali roh setiap orang pada tiupan kedua (ketika hari kebangkitan), dan ‘setiap daripadanya (roh) akan kembali ke jasad masing-masing’ ketika di dunia dahulu. (Lihat
al-Taisir bi Syarh al-Jami‘ al-Saghir
, 1/456)
Ini dikuatkan lagi dengan hadith yang diriwayatkan daripada Ka‘ab bin Malik R.A, bahawa Rasulullah SAW bersabda:
إِنَّمَا نَسَمَةُ الْمُؤْمِنِ طَائِرٌ فِي شَجَرِ الْجَنَّةِ حَتَّى يَبْعَثَهُ اللَّهُ عَزَّ وَجَلَّ إِلَى جَسَدِهِ يَوْمَ الْقِيَامَةِ
Maksudnya:
“Sesungguhnya roh orang mukmin berterbangan di pohon Syurga sehingga Allah membangkitkannya ke dalam jasadnya pada hari Kiamat.”
Riwayat al-Nasa’ie (2073), Ahmad (15787) dan Ibn Majah (3465)
Imam al-Nawawi menyebutkan bahawa, qiyas dan akan tidak mampu untuk menghukum dalam perkara ini, kerana semuanya merupakan perkara yang boleh berlaku. Jika Allah SWT hendak menjadikan roh tersebut selepas dicabut daripada seorang mu’min atau mereka yang mati syahid, berada pada pelita-pelita atau dalam jasad burung atau sebagaimana saja yang Dia inginkan, maka berlakulah perkara tersebut. (Lihat
al-Minhaj Syarh Sahih Muslim
, 13/32)
Al-Qadhi ‘Iyyadh menyebutkan bahawa, dikatakan bahawa yang dimaksudkan adalah orang yang mati syahid oleh kerana mereka itu bersifat dengan sifat keimanan. Ini berdasarkan firman Allah SWT:
 وَلَا تَحْسَبَنَّ الَّذِينَ قُتِلُوا فِي سَبِيلِ اللَّهِ أَمْوَاتًا ۚ بَلْ أَحْيَاءٌ عِندَ رَبِّهِمْ يُرْزَقُونَ
Maksudnya:
“Dan jangan sekali-kali engkau menyangka orang-orang yang terbunuh (yang gugur Syahid) pada jalan Allah itu mati, (mereka tidak mati) bahkan mereka adalah hidup (secara istimewa) di sisi Tuhan mereka dengan mendapat rezeki.”
(Surah Ali ‘Imran: 169)
Dikatakan juga bahawa yang dimaksudkan adalah umum orang-orang beriman yang dijanjikan syurga tanpa balasan, dan dalilnya adalah umum hadith yang disebutkan. Dan dikatakan juga bahawa roh orang-orang beriman berada di perkarangan kubur mereka. (Lihat
Ikmal al-Mu‘lim bi Fawa’id Muslim
, 6/307)
Kesimpulan
Berdasarkan beberapa hadith yang kami bawakan di atas, sememangnya terdapat golongan tertentu yang Allah SWT ganjarkan kepada mereka nikmat setelah meninggal dunia, iaitu berada dalam badan burung yang berterbangan di dalam syurga, bertenggek dan makan daripada hasil pohon-pohon syurga. Sebahagian riwayat menyatakan bahawa mereka adalah orang yang mati syahid, dan sebahagian riwayat lain hanya menyebutkan umum orang beriman.
Hal ini juga termasuk dalam perkara-perkara ghaib yang tidak dapat disingkap oleh akal manusia, dan ia seharusnya dilihat berpandukan kepada al-Quran dan al-Sunnah bagi mendapat pemahaman yang jelas lagi tuntas berkaitan isu ini. Allah SWT jualah yang lebih mengetahui tentang siapakah golongan yang dikurniakan nikmat ini kepada mereka.
Semoga dengan perkongsian ringkas ini dapat menambahkan info dan maklumat yang baharu kepada kita, disamping mendapat manfaat dan kefahaman yang benar.
Kami akhiri dengan doa:
اللَّهُمَّ انْفَعْنَا بِمَا عَلَّمْتَنَا، وَعَلِّمْنَا مَا يَنْفَعُنَا
Maksudnya:
“Ya Allah, berilah manfaat terhadap apa yang telah Engkau ajarkan kepada kami, dan ajarkan kepada kami sesuatu yang bermanfaat bagi kami.”
Wallahu a‘lam
Bertarikh: 15 September 2023 bersamaan 29 Safar 1445


#3060: Maratib al-Qadar

Soalan:
Assalamualaikum Dato’ Seri,  saya ada soalan,  apakah itu “Maratib al-Qadar”. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Al-Qadar disisi ahlu Sunnah wa al-Jama’ah ialah Allah mengetahui segala sesuatu sebelum ia berlaku, dan Dia telah mencatatnya dalam Lauh Mahfuz sebelum diciptakan. Kehendak-Nya yang mutlak dan menyeluruh, serta kekuasaan-Nya yang maha agung mencipta segala yang telah ditetapkan-Nya, atau mencipta segala sesuatu. (Lihat
 Syarh al-’Akidah al-Tahawiyyah
,hlm.67)
Dalil al-Qadar
Firman Allah SWT:
إِنَّا كُلَّ شَىْءٍ خَلَقْنَـٰهُ بِقَدَرٍ
Maksudnya
:
Sesungguhnya Kami menciptakan segala sesuatu itu dengan takdir.
 (Surah al-Qamar: 49)
Syeikh al-Sa’di ketika menafsirkan ayat ini beliau menyatakan:  Ini merangkumi semua makhluk dan alam, sama ada yang tinggi atau rendah; bahawa Allah SWT  sendirilah yang menciptakannya, dan tidak ada pencipta selain daripada-Nya, serta tidak ada yang bersama-Nya dalam penciptaan . Dia menciptakan semuanya dengan ketentuan yang telah didahului oleh pengetahuan-Nya, dicatat oleh pena-Nya, pada waktu dan kadar yang telah ditetapkan.(Lihat
Taisir al-Karim al-Rahman
,hlm.827)
Diriwayatkan oleh Umar Bin al-Khattab bahawa Rasulullah bersabda:
أَنْ تُؤْمِنَ بِاَللَّهِ وَمَلَائِكَتِهِ وَكُتُبِهِ وَرُسُلِهِ وَالْيَوْمِ الْآخِرِ، وَتُؤْمِنَ بِالْقَدَرِ خَيْرِهِ وَشَرِّه
Maksudnya:

 Iman itu ialah bahawa engkau beriman kepada Allah, dan malaikat-Nya, dan segala kitab-Nya, dan para Rasul-Nya, dan engkau beriman kepada takdir-Nya yang baik dan yang jahat.
Riwayat Muslim(8)
Menjawab bagi persoalan di atas Al-Qadar seperti yang telah dinyatakan dalam kitab Sifat Rabb al-’Alamin mempunyai empat martabat, secara  terperincinya adalah seperti berikut:
Ilmu
Seorang muslim hendaklah beriman bahawa  Allah SWT mengetahui segala sesuatu secara menyeluruh dan terperinci. Dia mengetahui hamba-hamba-Nya, perbuatan mereka, keadaan mereka, ketaatan mereka, dan kemaksiatan mereka dengan pengetahuan-Nya yang azali  yang tidak terbatas sebelum adanya apa-apa; kerana Allah SWT  mengetahui apa yang telah berlaku dan akan berlaku.
Firman Aallah SWT:
وَعِنْدَهُ مَفَاتِحُ الْغَيْبِ لَا يَعْلَمُهَا إِلَّا هُوَ
Maksudnya
:
 “Dan pada sisi Allah jualah anak kunci perbendaharaan segala yang ghaib, tiada sesiapa yang mengetahuinya melainkan Dia lah sahaja.
(Surah al-An’am:59)
Catatan
Beriman bahawa Allah telah menentukan takdir ke atas setiap makhluk-Nya, Dia telah menulisnya berdasarkan pengetahuan-Nya sebelum menciptakan langit dan bumi, 50,000 tahun sebelumnya.
Firman Allah SWT:
أَلَمْ تَعْلَمْ أَنَّ اللَّهَ يَعْلَمُ مَا فِي السَّمَاءِ وَالْأَرْضِ ۗ إِنَّ ذَٰلِكَ فِي كِتَابٍ ۚ إِنَّ ذَٰلِكَ عَلَى اللَّهِ يَسِيرٌ
Maksudnya:
 Bukankah engkau telah mengetahui bahawasanya Allah mengetahui segala yang ada di langit dan di bumi? Sesungguhnya yang demikian itu ada tertulis di dalam Kitab (Lauh Mahfuz); sesungguhnya hal itu amatlah mudah bagi Allah.
(Surah al-Haj:70)
Diriwayatkan daripada Abdullah Bin Amru bahawa Rasulullah SAW bersabda:
كتب اللهُ تعالى مقاديرَ الخلائقِ قبلَ أنْ يخلُقَ السماواتِ والأرضَ بخمسينَ ألفَ سنةٍ وعرشُهُ على الماءِ.
Maksudnya
:
Allah menetapkan takdir-takdir seluruh makhluk 50.000 tahun sebelum Allah menciptakan langit dan bumi sementara Arsy Allah diatas air.”
Riwayat Muslim (2653)
Kehendak
Tidak ada sesuatu pun di langit dan bumi kecuali ia wujud dengan kehendak dan keinginan Allah. Tidak ada yang dapat keluar dari kehendak-Nya, jadi setiap perkara yang berlaku  adalah hasil daripada kehendak Allah. Setiap yang bergerak mahupun berhenti , atau setiap perubahan yang berlaku  sama ada ia wujud atau tidak ia merupakan kehendak Allah SWT. Begitu juga setiap apa yang bertambah  dan berkurang  dalam setiap aspek, semuanya adalah hasil daripada kehendakNya. Tidak ada yang berlaku di dalam kerajaan-Nya yang tidak dikehendaki oleh-Nya. Hal ini berdasarkan firman Allah SWT:
 إِنَّمَا أَمْرُهُ إِذَا أَرَادَ شَيْئًا أَن يَقُولَ لَهُ كُن فَيَكُونُ
Maksudnya
:
Sesungguhnya keadaan kekuasaanNya apabila Ia menghendaki adanya sesuatu, hanyalah Ia berfirman kepada (hakikat) benda itu: ” Jadilah engkau! “. Maka ia terus menjadi.
(Surah Yasin:82)
Begitu juga firman Allah SWT:
وَمَا تَشَاءُونَ إِلَّا أَن يَشَاءَ اللَّهُ
Maksudnya
:
Dan tiadalah kamu berkemahuan (melakukan sesuatu perkara) melainkan dengan cara yang dikehendaki Allah
(Surah al-Insan: 30)
Penciptaan
Allah adalah Pencipta segala sesuatu; tidak ada sesuatu pun di langit dan di bumi melainkan Allah adalah yang menciptakannya, memiliki, mengatur, dan mempunyai kuasa ke atasnya. Ini berdasarkan firman Allah SWT:
اللَّهُ خَالِقُ كُلِّ شَيْءٍ ۖ وَهُوَ عَلَىٰ كُلِّ شَيْءٍ وَكِيلٌ
Maksudnya: Allah Yang Menciptakan tiap-tiap sesuatu, dan Dia lah Yang Mentadbirkan serta menguasai segala-galanya.
(Surah al-Zumar:62)
(Lihat
Sifat Rabb al-’Alamin
,5/50)
Justeru, sebagai penganut agama Islam, hendaklah beriman dengan qadar (ketentuan) Allah SWT, sama ada ketentuan tersebut baik atau buruk. Ini adalah prinsip penting dalam kepercayaan Islam di mana umat Islam dianjurkan untuk menerima dengan hati yang terbuka  dalam menghadapi segala ketentuan Allah, baik yang menyenangkan atau menguji. Dengan beriman kepada qadar, umat Islam  dapat menjalani kehidupan dengan ketenangan hati dan keyakinan bahawa Allah adalah Yang Maha Mengetahui dan Maha Bijaksana dalam segala urusan-Nya.
Semoga Allah memberikan kefahaman yang baik dalam melaksanakan segala titah perintahnya dan kami akhiri dengan doa:
رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّار
Maksudnya
: “Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
(Surah al-Baqarah:201)
Wallahu a’lam
Bertarikh: 15 September 2023 bersamaan 29 Safar 1445


#3061: How to Overcome Pornography Addiction and Sincerely Repent?

Soalan:
Assalamu’alaikum, I hope this message finds you in good health. I am struggling with a severe addiction to pornography and masturbation. My questions for you:
How can I genuinely repent and seek forgiveness for my actions?
Are there specific prayers or supplications I should engage in to help overcome this addiction?
What practical steps can I take to create a healthier lifestyle that aligns with Islamic principles?
How can I strengthen my relationship with Allah and prevent relapses?
May Allah reward you for your service to the community.
Jawapan:
Alhamdulillah, all praise is to Allah SWT, praise and salutations to our beloved Prophet Muhammad PBUH, his wives and family, Companions and those who follow his footsteps till the Day of Judgement.
We will start with the definition of pornography. Pornography means written or visual material that stimulates sexual desire and is intended to please the viewer or reader. It is also known as “porn”, “smut” and obscene materials.
In answering the question above, we include the statement of Allah SWT:
وَالَّذِينَ هُمْ لِفُرُوجِهِمْ حَافِظُونَ ﴿٥﴾ إِلَّا عَلَىٰ أَزْوَاجِهِمْ أَوْ مَا مَلَكَتْ أَيْمَانُهُمْ فَإِنَّهُمْ غَيْرُ مَلُومِينَ ﴿٦﴾ فَمَنِ ابْتَغَىٰ وَرَاءَ ذَٰلِكَ فَأُولَٰئِكَ هُمُ الْعَادُونَ
Meaning: “
And they who guard their private parts – Except from their wives or those their right hands possess, for indeed, they will not be blamed – But whoever seeks beyond that, then those are the transgressors.
“
(Surah al-Mu’minun: 5-7)
Imam al-Syafi’i, when commenting on the verse above, said: “It is not permissible to use the penis except for the wife or the female slave owned. It is also not halal for fornication.” (See
Al-Umm
, 5/102)
Coming back to the questions that you posed in the beginning, the following are some of the steps you can take to help with your addiction as stated by scholars:
Tell a close relative who knows about your problem that you are struggling and trying to stop. Ask for support, especially from a counsellor or doctor who has experience in this matter.
Get rid of all the videos, and pictures that you still have on your computer and any social media. When those things are still stored, it is very difficult for you to move on or change yourself.
Take care of yourself by busying yourself with useful and beneficial things.
Never go online unless you have a specific objective.
Try to identify the main reason that throws you into the valley of sin which is pornography addiction. It may be due to boredom, fatigue and weakness. So, overcome it with various other activities.
When you feel like watching pornography, try going to the bathroom and taking a cold shower or drinking cold water.
My recommendation is to spend time going to the mosque, always go to the mosque to perform the five fard prayer in congregation, then followed by zikr, reading the Qur’an and more importantly learning knowledge through teachers and ustaz-ustaz.
Do a lot of zikrullah, istighfar and repentance because it has a good effect on a person’s life.
Among the supplication you can recite when repenting:
اَللَّهُمَّ أَنْتَ رَبُّنَا لاَ إِلَـهَ إِلاَّ أَنْتَ، خَلَقْتَنَا وَنَحْنُ عَبِيْدُكَ، وَنَحْنُ عَلَى عَهْدِكَ وَوَعْدِكَ مَا اسْتَطَعْنَا، نَعُوْذُ بِكَ مِنْ شَرِّ مَا صَنَعْنَا، نَبُوْءُ لَكَ بِنِعْمَتِكَ عَلَيْنَا، وَنَبُوْءُ بِذُنُوْبِنَا، فَاغْفِرْ لَنَا فَإِنَّهُ لاَ يَغْفِرُ الذُّنُوْبَ إِلاَّ أَنْتَ
Maksudnya:
“O Allah! You are our Lord. None has the right to be worshipped except You. You created me and we are your servant and we abide by your covenant and promise as best we can. We seek refuge in you from the evil, which we have committed. We acknowledge Your favor upon us and we know our sins, so forgive us, for verily none can forgive sin except You.”
Read Allah SWT’s punishment and punishment for those who are always slaves and slaves to lust as a result of adultery and homosexuality. It will truly terrify us.
Choose friends who are good and pious and do many activities with them that bring peace of mind and happiness in life. This is because a person will be influenced by his peers.
Finally, remember that we can die at any time, therefore, high vigilance so that we die in husnul khatimah, as well as good practices, become the hope in our lives.
Don’t forget to always renew your resolve to stay on the right path and supplicate:
يَا مُقَلِّبَ الْقُلُوبِ، ثَبِّتْ قُلُوْبَنَا عَلَى دِينِكَ
Meaning:
 “O Changer of the hearts, make our hearts firm upon Your religion”
We pray that you will always be on the right path and are strong and steadfast in practising and obeying Allah SWT’s religion and commandments and be amongst those who are forgiven.
Bertarikh: 15 September 2023 bersamaan 29 Safar 1445


#3062: Menjemur Karpet di Pagar yang Dikencing oleh Anjing

Soalan:
Assalamualaikum Dato’ Seri. Saya ada soalan berkaitan sertu dan najis. Situasinya begini, anjing kencing di pagar rumah tetapi tidak disertu. Kemudian setelah beberapa hari tanpa sertu pagar tersebut, saya jemur cadar karpet kat pagar itu dan kemudian guna cadar dan karpet seperti biasa. Persoalan sekarang apakah hukum cadar dan karpet tersebut, lebih-lebih ia dah digunakan semula dalam rumah untuk berbaring, duduk dan sebagainya. Mohon penjelasan Dato’ Seri, adakah perlu dibersihkan dan disertukan semuanya yang mungkin melibatkan keseluruhan rumah, pakaian dan lain lain? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami nyatakan terlebih dahulu bahawa menurut mazhab Syafi‘i, anjing keseluruhannya adalah najis, tidak kira anjing terlatih atau selainnya, anjing kecil atau besar. Ini juga merupakan pendapat al-Auza‘i, Abu Hanifah, Ahmad, Ishaq, Abu Thaur dan Abu ‘Ubaid. Manakala al-Zuhri, Malik dan Daud pula berpendapat, anjing adalah suci kerana diwajibkan untuk membasuh bekas yang dijilat oleh anjing disebabkan oleh
ta‘abbudi
 — yakni semata-mata mematuhi perintah Allah. Dinukilkan mengenai pendapat ini daripada al-Hasan al-Basri dan ‘Urwah bin al-Zubair. Mereka berhujah dengan firman Allah SWT:
فَكُلُوا مِمَّا أَمْسَكْنَ عَلَيْكُمْ
Maksudnya:
 “
Oleh itu makanlah daripada apa yang mereka tangkap untuk kamu
.”
(Surah al-Ma’idah: 4)
Hal ini kerana dalam ayat di atas, tidak disebutkan untuk membasuh tempat yang disentuh atau dipegang oleh anjing terlatih itu ketika menangkapnya. Begitu juga berdasarkan riwayat daripada Ibn Umar R.Anhuma, beliau berkata:
كَانَتِ الكِلاَبُ تَبُولُ، وَتُقْبِلُ وَتُدْبِرُ فِي المَسْجِدِ، فِي زَمَانِ رَسُولِ اللهِ صَلَّى اللهُ عَلَيْهِ وَسَلَّمَ، فَلَمْ يَكُونُوا يَرُشُّونَ شَيْئًا مِنْ ذَلِكَ
Maksudnya:
 “
Pada zaman Rasulullah SAW, anjing-anjing kencing dan keluar masuk ke dalam masjid. Tetapi mereka (para sahabat) tidak merenjis (membasuh) apa-apa pun (pada tempat itu)
.”
Riwayat al-Bukhari (174)
Manakala ulama dalam kalangan mazhab Syafi‘i berhujah bahawa anjing keseluruhannya adalah najis berdasarkan riwayat daripada Abu Hurairah R.A, bahawa Rasululullah SAW bersabda:
إذا ولَغَ الكَلبُ في إناءِ أحدِكُم فلْيُرِقْهُ ثم ليَغسِلْهُ سَبعَ مَرّاتٍ
Maksudnya:
 “
Apabila anjing meminum pada bekas salah seorang daripada kamu, maka tuanglah (yakni buang) air itu. Kemudian, basuhlah ia (bekas) sebanyak tujuh kali.
”
Riwayat al-Nasa’i (66)
Hadith ini jelas menunjukkan kepada kenajisan anjing itu. Dalam erti kata lain, jika ia bukan dianggap sebagai najis, sudah tentu tidak diperintahkan untuk menuangnya — yakni membuang baki air daripada sisa minum anjing — kerana perbuatan tersebut termasuk dalam merosakkan harta benda dan kita dilarang daripada mensia-siakan (membazir) harta. (Lihat
al-Majmu‘ Syarh al-Muhazzab
, 2/567-568).
Selain daripada itu, kenajisan anjing juga dikategorikan sebagai najis
mughallazah
 — yakni najis jenis yang berat. Dalil menunjukkan najis ini jenis yang berat ialah ia tidak memadai membasuhnya dengan air sekali sahaja seperti najis-najis yang lain. Dalam hal ini, ia mestilah dibasuh dengan air sebanyak tujuh kali, dan satu daripadanya dengan air tanah. (Lihat
al-Fiqh al-Manhaji
, 1/40).
Seterusnya, dalam menjawab soalan di atas,
apabila tidak terzahir pada pagar tersebut sebarang tanda-tanda najis seperti bau hancing dan seumpamanya, cukuplah bagi kita untuk mengambil hukum zahir berdasarkan apa yang berlaku.
 Kaedah mengatakan:
نَحنُ نَحكُمُ بالظَوَاهِرِ واللهُ يَتَوَلَّى السَّرَائِرَ
Maksudnya:

“Kita menentukan hukum berdasarkan perkara-perkara yang nyata zahir sedangkan Allahlah yang menguasai perkara-perkara yang rahsia.”
 (Lihat
al-Fath al-Mubin
, hlm. 316).
Apatah lagi ia telah kering dan telah berlalu selama beberapa hari, di samping panas matahari, hujan, angin, tanah dan seumpamanya, secara tidak langsung, turut membantu dalam menghilangkannya. Selain itu, keadaan ini juga sekiranya berlaku adalah seperti
umum al-balwa.
[1]
 Sementelahan, untuk mengawalnya adalah sangat susah. Pada masa yang sama, kita tidak mahu perkara ini membawa kepada timbulnya syak atau ragu-ragu sehingga menyusahkan ramai orang. bertepatan dengan syariat Islam yang bersifat memudahkan dan tidak menyusahkan. Firman Allah SWT:
يُرِيدُ اللَّهُ بِكُمُ الْيُسْرَ وَلَا يُرِيدُ بِكُمُ الْعُسْرَ
Maksudnya:
 “
(Dengan ketetapan yang demikian itu) Allah menghendaki kamu beroleh kemudahan, dan Dia tidak menghendaki kamu menanggung kesukaran.
”
(Surah al-Baqarah: 185)
Menurut Syeikh al-Sa‘di, ayat ini bermaksud Allah menghendaki hal yang memudahkan bagi kamu jalan yang membawa kamu kepada keredhaan-Nya dengan kemudahan yang paling mudah dan meringankannya dengan keringanan yang paling ringan. Oleh kerana itu, segala perkara yang diperintahkan oleh Allah kepada hamba-hamba-Nya pada dasarnya adalah sangat mudah sekali, namun apabila terjadi suatu halangan yang menimbulkan kesulitan, maka Allah SWT akan memudahkannya dengan kemudahan lain iaitu dengan menggugurkannya atau menguranginya dengan segala bentuk keringanan. Namun, hal ini adalah sesuatu yang tidak mungkin dapat dibahaskan perinciannya, kerana perinciannya adalah keseluruhan syariat dan termasuk di dalamnya segala bentuk rukhsah dan keringanan. (Lihat
Tafsir al-Sa‘di
, 1/86).
Kesimpulannya
Oleh yang demikian, berdasarkan kepada perbahasan di atas,
kami berpendapat bahawa karpet dan cadar yang dijemur atas pagar tersebut tetap dihukumkan sebagai suci dan bersih sebagaimana hukum asalnya dan tidak perlu disertu.
Ini adalah sebagaimana kaedah menyebutkan:
الْأَصْلَ فِي الْأَشْيَاءِ الطَّهَارَةُ حَتَّى تَتَحَقَّقَ النَّجَاسَةُ
Maksudnya:
 “
Asal bagi sesuatu adalah suci bersih sehinggalah ternyata kenajisannya
.” (Lihat
Tarh al-Tathrib fi Syarh al-Taqrib
, 2/114).
Justeru, tidak menjadi masalah untuk  cadar dan karpet tersebut boleh digunakan untuk berbaring, duduk, bahkan solat di atasnya kerana ia suci dan bersih daripada najis.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ أَحْسِنْ عَاقِبَتَنَا فِي الْأُمُورِ كُلِّهَا ، وَأَجِرْنَا مِنْ خِزْيِ الدُّنْيَا وَعَذَابِ الْآخِرَةِ
Maksudnya:
“Wahai Allah! Perelokkanlah kesudahan segala urusan kami, serta lindungilah kami daripada kenistaan hidup di dunia dan seksaan hidup di akhirat.”
Riwayat Ahmad (17628), al-Tabarani dalam
al-Du’a
 (1436), al-Baihaqi dalam
al-Da’awat al-Kabir
 (269) dan al-Hakim dalam
al-Mustadrak
(6508)
[1]
 Iaitu sesuatu yang sudah menjadi umum atau biasa berlaku serta sukar dielakkan.
Bertarikh: 15 September 2023 bersamaan 29 Safar 1445


#3063: Saksi Tidak Mendengar Dengan Jelas Lafaz Akad Nikah

Soalan:
Assalamualaikum Dato’ Seri,  dulu saya pernah jadi saksi kakak saya kahwin, saya tidak mendengar dengan jelas kata-kata akad nikah pengantin lelaki disebabkan tidak ada mikrofon, tapi bila wali tanya saya sah ke tidak saya kata sah. Soalan saya adakah sah  nikah sekiranya saksi tidak mendengar akad nikah pengantin lelaki tu? satu lagi ada ustaz kata orang fasik tidak boleh menjadi saksi. betul ke ustaz?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan sebuah hadith yang diriwayatkan daripada Abu Musa al-Asya’ri bahawa Rasulullah SAW bersabda :
لَا نِكَاحَ إلَّا بِوَلِيٍّ
Maksudnya
:
Tidak ada nikah melainkan dengan adanya wali dan juga dua orang saksi.
Riwayat al-Tirmizi (1102)
Hadith ini menunjukkan bahawa seorang perempuan tidak dibolehkan melakukkan akad nikah untuk dirinya sendiri melainkan walinya dan tidak boleh juga dia melakukan akad nikah untuk perempuan lain. Yang demikian merupakan pandangan ulama seperti Imam al-Syafi’I, Sufyan al-Thauri, Imam Ahmad dan Abu Ishak. (Lihat
al-Tamhid
, 12/21 ).
Diriwayat juga daripada ‘Aisyah katanya, Rasulullah SAW bersabda:
أَيُّمَا امْرَأَةٍ نَكَحَتْ بِغَيْرِ إِذْنِ وَلِيِّهَا فَنِكَاحُهَا بَاطِلٌ، فَنِكَاحُهَا بَاطِلٌ، فَنِكَاحُهَا بَاطِلٌ، فَإِنْ دَخَلَ بِهَا فَلَهَا المَهْرُ بِمَا اسْتَحَلَّ مِنْ فَرْجِهَا،
Maksudnya
:
“Mana-mana wanita yang bernikah tanpa izin walinya, maka nikahnya batal, maka nikahnya batal, maka nikahnya batal, jika ia menggaulinya maka ia berhak mendapat maharnya sebagai ganti terhadap apa yang dihalalkan dari kemaluannya.”
Riwayat Tarmizi (1102)
Menjawab persoalan di atas, kami ingin menjelaskan bahawa jika pernikahan tersebut dijalankan di hadapan khalayak ramai, ia dapat dianggap sah. Ini kerana walaupun saudara tidak mendengar dengan jelas lafaz akad nikah tersebut, tetapi pihak-pihak yang hadir  menyaksikan  majlis tersebut mungkin telah mendengar lafaz tersebut dengan jelas. Oleh itu, tidak perlu bagi saudara untuk bimbang atau meragui kesahihan akad perkahwinan tersebut.
Selain itu, bagi memastikan kesahihan pernikahan, saudara juga boleh merujuk kepada saksi-saksi yang hadir dalam majlis perkahwinan tersebut. Yang demikian bagi membantu saudara merasa yakin tentang kesahihan pernikahan yang telah dijalankan .
Berkenan dengan persoalan wali yang fasiq pula kami kitakan wali yang fasiq ialah wali yang tidak adil. Maksud adil ialah tidak melakukan dosa besar, tidak mengekalkan dosa kecil dan tidak mencemarkan maruah diri, seperti kencing di jalanan, berjalan tanpa kasut dan seumpamanya. Wali yang fasiq, iaitu tidak adil, maka dia tidak boleh mengahwinkan perempuan yang beriman, bahkan hak perwalian berpindah kepada wali adil yang seterusnya mengikut urutan.(Lihat
al-Fiqh al-Manhaji,
 2/558)
Diriwayatkan daripada Ibn Abbas R.Anhuma, beliau berkata:
لا نِكَاحَ إِلا بِوَلِيٍّ مُرْشِدٍ وَشَاهِدَيْ عَدْلٍ.
Maksudny
a:
 “Tidak sah nikah melainkan oleh wali yang mursyid dan dua orang saksi yang adil.”
Riwayat al-Baihaqi dalam
 al-Sunan al-Sughra
 (3/19), dan Imam al-Syafi’ei di dalam kitab
al-Umm
 (8/611)
Imam al-Syafie berkata: Maksud mursyid dalam hadith tersebut adalah adil. Hal ini adalah kerana fasiq merupakan kekurangan yang merosakkan persaksian dan ia menghalang perwalian dalam perkahwinan.
Begitu juga sebuah hadis yang merupakan dalil dalam menjadikan wali sebagai syarat sah bagi nikah adalah sabda Nabi SAW :
لَا نِكَاحَ إلَّا بِوَلِيٍّ وَلَا بِشَاهِدَي عَدْلٍ
Maksudnya
:
Tidak ada nikah melainkan dengan adanya wali dan juga dua orang saksi.
Riwayat al-Tirmizi (1102)
Mazhab al-Imam al-Syafie dan selainnya berpendapat bahawa penafian yang terdapat di dalam hadis tersebut merupakan penafian terhadap kesahihan nikah, atau di dalam bahasa arabnya disebut نفي الصحة. Justeru, tanpa adanya wali mursyid ia membawa kepada implikasi tidak sahnya sesebuah pernikahan. (Lihat
al-Fiqh al-Manhaji
, 2/558)
Syeikh Wahbah al-Zuhaili menyatakan: Ini kerana kewalian amat berhajat kepada pengamatan dan mentaqdirkan maslahat. Justeru, tidak layak seorang wali fasiq untuk mewalikan perempuan sama seperti kewalian harta. Inilah mazhab Syafi’e dan Hanbali.(Lihat
 al-Fiqh al-Islami wa Adillatuh
, 9/6701-6702)
Sebagai kesimpulannya, kami ingin menegaskan bahawa tidak perlu saudara merasa ragu-ragu tentang kesahihan perkahwinan tersebut. Kami ingin memberi nasihat supaya saudara menghindari sikap ragu-ragu ini, kerana keragu-raguan seringkali datang daripada sumber yang tidak baik, seperti pengaruh syaitan.
Daripada Hasan bin Ali R.Anhuma, Rasulullah SAW bersabda:
دَعْ مَا يَرِيبُكَ إِلَى مَا لاَ يَرِيبُكَ فَإِنَّ الصِّدْقَ طُمَأْنِينَةٌ وَإِنَّ الْكَذِبَ رِيبَةٌ
Maksudnya
:
“Tinggalkanlah apa yang menjadi keraguan kepadamu kepada yang tidak meragukan. Maka sesungguhnya kebenaran itu adalah satu ketenangan dan sesungguhnya dusta itu adalah satu keraguan”.
(Riwayat al-Tirmizi:2708)
Selain itu, adalah penting untuk diingat bahawa dalam Islam, perkahwinan yang dilakukan dengan wali yang fasiq (yang melakukan dosa besar dan terang-terangan) adalah dianggap tidak sah. Syarat utama bagi seorang wali dalam perkahwinan adalah keadilan. Oleh itu, jika wali tersebut tidak memenuhi syarat ini, perkahwinan tersebut mungkin tidak sah dari sudut syariah.
Sebahagian besar para ulama menganggap bahawa isu fasik kepada wali mengikut tahap zaman. Begitu juga pandangan yang mengharuskannya kerana mengambil kira zaman mutakhir berbeza dengan zaman ketika umat Islam begitu soleh dan solehah.
Untuk memastikan kesahihan perkahwinan dan menyelesaikan keraguan, saudara boleh mendiskusikan hal ini dengan ulama atau pakar undang-undang Islam tempatan. Mereka dapat memberikan pandangan dan nasihat yang lebih tepat berdasarkan keadaan khusus saudara.
Semoga Allah memberikan kefahaman yang jelas dalam melaksanakan titah perintahnya dan kami akhiri dengan doa:
رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّار
Maksudnya
: “Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
Surah al-Baqarah (201)
Wallahu a’lam
Bertarikh: 15 September 2023 bersamaan 29 Safar 1445


#3064: Wang Pencen Pasangan yang Telah Meninggal Dunia

Soalan:
Assalamualaikum w.b.t Dato’ Seri. Saya ingin bertanya berkenaan pencen si mati (isteri pertama) yang diterima oleh suami.
Suami dan arwah isterinya mempunyai 2 orang anak lelaki, oleh yang demikian ibu kepada arwah memohon untuk melihat pembahagian wang pencen tersebut; berapa jumlah yang disimpan dan dijadikan simpanan untuk anak arwah.
Persoalan saya, adakah wang pencen tersebut perlu dibahagikan antara suami dan anak-anak arwah, dan perlu disimpan untuk masa depan anak-anak? atau boleh digunakan untuk perbelanjaan harian? Kami risau jika termakan harta anak-anak yatim ini (anak-anak arwah).
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Pertamanya, kami mulakan terlebih dahulu dengan sedikit maklumat tentang wang pencen yang diterima oleh pegawai Kerajaan yang telah bersara atau menamatkan perkhidmatannya. Hal ini penting kerana ia membantu kita untuk memahami dengan lebih baik hukum agama yang diaplikasikan ke atasnya, sama ada termasuk dalam harta pusaka yang perlu dibahagikan mengikut pembahagian yang telah ditetapkan, atau ianya bukanlah daripada harta pusaka. Ini juga bertepatan dengan kaedah yang menyebutkan:
الْحُكْمُ عَلَى الشَّيْءِ فَرْعٌ عَنْ تَصَوُّرِهِ
Maksudnya:
“Penentuan hukum atas sesuatu perkara, adalah satu cabang daripada gambaran tentangnya.”
Ertinya, proses penentuan hukum bagi sesuatu perkara, tidak dapat dilakukan atau dijatuhkan, selagimana gambaran yang jelas tentang perkara atau perbuatan atau peristiwa tertentu tidak diperolehi dengan benar dan tepat.
Pencen dan Pencen Terbitan
Pencen berdasarkan
Kamus Dewan Bahasa dan Pustaka Edisi Keempat
adalah bayaran tetap bulanan yang dibuat oleh kerajaan atau majikan kepada bekas pekerjanya yang telah bersara.
Menurut
Pekeliling Perkhidmatan Sumber Manusia
, Skim Pencen Perkhidmatan Awam merupakan pencen perkhidmatan sebagai tanda pengiktirafan dan penghargaan Kerajaan terhadap perkhidmatan pegawai sepanjang tempoh beliau berkhidmat dengan penuh dedikasi, taat setia dan amanah. (Lihat
Pekeliling Perkhidmatan Sumber Manusia
, hlm. 1)
Skim ini juga menawarkan faedah lain yang dikenali sebagai Ganjaran Terbitan dan Pencen Terbitan. Ia berfungsi memanjangkan faedah persaraan kepada tanggungan anggota berpencen yang meninggal dunia sama ada semasa masih dalam perkhidmatan Kerajaan ataupun selepas bersara.
[1]
Berkenaan pencen ini juga, disebutkan di dalam
Akta Pencen 1980
, diulaskan tentang Pencen Terbitan jika pegawai  mati selepas bersara pada seksyen 15 (b):
“Jika pegawai berpencen mati dalam atau selepas tempoh dua puluh tahun dari tarikh persaraan dari perkhidmatan awam, Yang di-Pertuan Agong boleh memberi kepada orang yang ditetapkan dalam peraturan-peraturan itu pencen terbitan yang sama banyaknya dengan amaun pencen yang dibayar kepadanya.
Dengan syarat bahawa apa-apa pemberian pencen terbitan selepas tamatnya tempoh dua puluh tahun dari tarikh persaraannya hendaklah dibuat hanya jika penerima:
(i)berkenaan dengan seseorang balu atau duda, telah berkahwin dengan pegawai yang mati itu semasa pegawai itu masih dalam perkhidmatan;
(ii) berkenaan dengan seseorang anak atau anak tiri tanggungan, adalah seorang anak atau anak tiri tanggungan hasil perkahwinan semasa pegawai itu masih dalam perkhidmatan;
(iii) berkenaan dengan seseorang anak angkat, adalah seorang anak yang diangkat di bawah mana-mana undang-undang bertulis berhubungan dengan pengangkatan atau di bawah mana-mana adat atau kelaziman semasa pegawai itu masih dalam perkhidmatan; atau
(iv) berkenaan dengan seseorang anak tak sah taraf, adalah seorang anak yang dikandungkan semasa pegawai itu masih dalam perkhidmatan.”
[2]
Harta Dapatan kepada Si Mati
Kebiasaannya, negara kita mempunyai pelbagai intensif yang mungkin diperoleh oleh mereka yang telah meninggal dunia sebagai suatu alternatif untuk membantu sesebuah keluarga yang baru sahaja kehilangan seorang ahli seperti Pencen Terbitan, hibah dan lain-lain. Hal ini kerana boleh jadi orang yang meninggal itu merupakan tunjang utama sumber pencarian keluarga. Tidak terlepas juga kehidupan bermasyarakat yang tinggi nilai belas kasihannya dan sifat saling bantu-membantu, sehingga menjadi kebiasaan apabila adanya kematian, masyarakat akan memberikan bantuan termasuk yang berupa wang ringgit bagi meringankan beban pihak keluarga yang perlu menguruskan jenazah.
Persoalannya, adakah ianya termasuk dalam senarai harta pusaka yang perlu dibahagiakan sesama ahli waris?
Pengarang kitab
al-Fiqh al-Manhaji
mendefinisikan harta pusaka sebagai “segala apa yang ditinggalkan oleh si mati selepas kematiannya sama ada dalam bentuk harta alih seperti emas, perak, duit, perabot dan sebagainya, atau dalam bentuk harta tidak alih seperti tanah, rumah dan sebagainya.” (Lihat
al-Fiqh al-Manhaji
, 5/71)
Majlis Agama Islam Wilayah Persekutuan telah mengeluarkan senarai beberapa harta yang tidak termasuk dalam harta pusaka atau fara’id, antaranya:
Harta yang telah diberi (hibah), dijual, diwakafkan, dan dipegang amanah oleh si mati kepada seseorang semasa hayatnya.
Khairat kematian.
Pemberian oleh orang yang menziarahi kematian.
Imbuhan, pampasan dan saguhati.
Pencen terbitan.
Bayaran-bayaran di bawah Akta Keselamatan Sosial Pekerja (PERKESO).
Harta yang dipinjamkan daripada orang semasa hayatnya.
[3]
Jabatan Mufti Negeri Perak juga telah mengeluarkan keputusan rasmi senarai beberapa harta yang tidak termasuk dalam harta pusaka, dalam Mesyuarat  Jawatankuasa Syariah yang bersidang pada hari ini 16 Rabi‘ al-Awwal 1420H bersamaan 29 Julai 1999 buat kali ke 146 bahawa wang pencen si mati adalah bukan harta pusaka.
[4]
Berdasarkan maklumat yang kami bawakan, kesemua harta atau wang yang disebutkan tersebut tidaklah termasuk dalam harta pusaka yang wajib dibahagikan kepada ahli waris. Bahkan, jika wang tersebut diberikan ketika orang datang untuk menziarahi si mati, maka sebaiknya wang tersebut digunakan untuk pengurusan jenazah dan juga untuk mempermudahkan urusan keluarga.
Maka, wang pencen terbitan daripada isteri yang telah meninggal dunia yang diperoleh oleh suami (selaku duda) tidak perlu dibahagikan kepada ahli waris kerana  ia tidak termasuk dalam harta pusaka. Lebih tepat lagi, ia merupakan bantuan alternatif yang diusahakan oleh pihak Kerajaan untuk keluarga si mati, sama ada untuk suami atau anak-anak yang ditinggalkan. Adapun ibu kepada si mati, dia tidaklah termasuk dalam senarai mereka yang diberikan kelebihan Pencen Terbitan yang diberikan jika pegawai meninggal dunia selepas bersara.
Kesimpulan
Natijahnya, wang penceng arwah isteri pertama tersebut adalah hak suami dan anak-anak yang ditinggalkan. Jika suami jalankan tanggungjawab dengan baik, maka tiada keperluan untuk ibu kepada si mati melihat pembahagian wang pencen terbitan yang diberikan.
Akan tetapi jika anak-anak si mati bertindak meminta bantuan kelengkapan daripada ibu si mati (nenek mereka), maka ini bermasalah dan sememangnya terdapat keperluan untuk dilihat bagaimana harta tersebut dibahagikan. Hal ini agar hak setiap pihak yang layak diperoleh dengan sebaiknya.
Kami juga memuji sikap saudari yang bertanya kerana menitik beratkan perihal harta pusaka, hal ini penting bagi mengenalpasti dengan cara menyenaraikan terlebih dahulu harta-harta si mati daripada harta yang bernilai rendah sehinggalah harta yang tinggi nilainya. Hal ini kerana, kesilapan yang terkadang berlaku kerana sebahagian pihak menyangka bahawa semua harta yang terkait dengan si mati adalah harta pusaka. Perkara ini juga merupakan salah satu langkah berhati-hati agar tidak tersilap mengambil hak orang lain dengan cara yang batil. Firman Allah SWT:
وَلَا تَأْكُلُوا أَمْوَالَكُم بَيْنَكُم بِالْبَاطِلِ وَتُدْلُوا بِهَا إِلَى الْحُكَّامِ لِتَأْكُلُوا فَرِيقًا مِّنْ أَمْوَالِ النَّاسِ بِالْإِثْمِ وَأَنتُمْ تَعْلَمُونَ
Maksudnya:
“Dan janganlah kamu makan (atau mengambil) harta (orang-orang lain) di antara kamu dengan jalan yang salah, dan jangan pula kamu menghulurkan harta kamu (memberi rasuah) kepada hakim-hakim kerana hendak memakan (atau mengambil) sebahagian dari harta manusia dengan (berbuat) dosa, padahal kamu mengetahui (salahnya).”
(Surah al-Baqarah: 188)
Wallahu a‘lam
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
[1]
 Lihat
https://www.jpapencen.gov.my/skim_faedah_persaraan.html
. Diakses pada 7 Sept 2023.
[2]
 Lihat
https://docs.jpa.gov.my/docs/myppsm/PA/Akta-227/18/
. Diakses pada 7 Sept 2023.
[3]
 Lihat
https://www.maiwp.gov.my/i/index.php/en/2015-11-20-07-49-26/faraid-pusaka
. Diakes pada 7 Sept 2023.
[4]
 Lihat
https://mufti.perak.gov.my/artikel-minda-mufti/127-minda-mufti/669-hukum-wang-pencen
. Diakses pada 7 Sept 2023.
Bertarikh: 15 September 2023 bersamaan 29 Safar 1445


#3065: Nama Arabella

Soalan:
Assalamualaikum Datuk, Saya nak tanya berkenaan nama anak. Sesetengah pendapat mengatakan hanya boleh letak nama anak berdasarkan perkataan yang ada maksud dalam al-Quran. Saya bercadang letak nama anak saya perkataan latin ARABELLA yang bermaksud cantik (melalui carian google). Mohon pandangan datuk.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam Islam, tatkala anak dilahirkan, ibu bapa hendaklah menamakan anaknya dengan nama yang baik dan bukannya nama yang buruk mahupun mengandungi unsur syirik. Bahkan menamakan dengan nama yang baik adalah digalakkan kerana ia merupakan doa dan akan diseru pada Hari Kiamat kelak. Terdapat sebuah riwayat daripada Abu al-Darda’ R.A, bahawa Rasulullah SAW bersabda:
إِنَّكُمْ تُدْعَوْنَ يَوْمَ الْقِيَامَةِ بِأَسْمَائِكُمْ وَأَسْمَاءِ آبَائِكُمْ فَأَحْسِنُوا أَسْمَاءَكُمْ
Maksudnya
:
 ”Sesungguhnya kamu semua akan diseru pada hari kiamat kelak dengan nama kamu dan nama bapa-bapa kamu. Maka perelokkanlah nama kamu.”
Riwayat Abu Daud (4948)
Daripada Ibn Umar R.Anhuma, bahawa Rasulullah SAW bersabda:
إِنَّ أَحَبَّ أَسْمَائِكُمْ إِلَى اللَّهِ عَبْدُ اللَّهِ ، وَعَبْدُ الرَّحْمَنِ
Maksudnya
:
Sesungguhnya nama yang paling disukai oleh Allah ialah Abdullah dan Abd al-Rahman.
Riwayat Muslim (6/169), Abu Daud (2/307), al-Tirmizi (4/29), al-Nasa’ie (2/119), Ibn Majah (2/404), al-Darimi (2/294), Ahmad (4774) dan al-Hakim (4/274)
Menjawab bagi persoalan di atas nama adalah anugerah awal yang diberikan oleh ibu bapa kepada anak-anak mereka. Bahkan, sejak dalam kandungan, ibu bapa telah melakukan perancangan yang teliti untuk memilih nama yang akan diberikan kepada anak yang akan dilahirkan.
Proses pemilihan nama yang bijak dan bermakna adalah sesuatu yang sangat ditekankan dalam agama. Dalam Islam, nama bukan sekadar satu tanda pengenalan, tetapi juga mempunyai nilai yang sangat tinggi dalam kehidupan seorang individu. Nama seseorang bukan hanya sekadar nama, tetapi juga mencerminkan identiti mereka. Dengan nama itu, seseorang dikenali dalam masyarakat, dan ia juga mencerminkan agama mereka, sama ada Islam atau bukan.
Berdasarkan pertanyaan yang diajukan, kami ingin menyatakan bahawa selagi nama yang ingin diberikan kepada anak membawa makna yang positif dan tidak mengandung unsur syirik, serta tidak menggunakan nama-nama yang secara eksklusif dikhaskan bagi Allah SWT, maka kami berpandangan bahawa penggunaan nama tersebut adalah dibenarkan.
Selain itu, penting untuk diingat bahawa nama anak tidaklah wajib untuk diberikan dalam Bahasa Arab semata-mata. Dalam Islam, boleh digunakan nama dari berbagai bahasa, selama nama tersebut memiliki makna yang baik dan positif. Sebagai contoh, “Arabella” dari Bahasa Latin yang berarti “cantik” adalah satu pilihan yang baik, kerana ia membawa makna positif yang sesuai.
Telah dinyatakan dalam Fatawa Mu’sirah bahawa: seorang Muslim dibenarkan menamakan anak lelaki ataupun anak perempuan, sama ada dengan nama Arab ataupun nama bukan Arab. (Lihat
Fatawa Mu’asirah
, 2/404-405)
Dalam isu ini juga Dar al-Ifta’ Urduniyyah menyatakan:  Tidak ada masalah dalam memberikan nama-nama bukan Arab, tetapi dengan syarat-syarat berikut:
Nama asing tersebut tidak boleh mempunyai makna agama untuk orang bukan Islam.
Niat dan tujuan dalam memberikan nama bukan Arab bukanlah untuk mengikuti budaya atau menyerap pemikiran Barat.
Nama tersebut tidak boleh mempunyai makna yang buruk.
[1]
Oleh itu, Islam memberikan penekanan dan perhatian yang besar terhadap pemilihan nama untuk anak-anak. Malahan, agama ini menyuarakan larangan jika nama yang dipilih mempunyai makna yang negatif atau bertentangan dengan nilai-nilai agama. Dalam Islam, pemilihan nama adalah suatu tindakan yang sangat penting dan harus dijalankan dengan penuh pertimbangan untuk memastikan nama tersebut mencerminkan nilai-nilai yang baik dan membawa kesan yang positif dalam kehidupan anak-anak tersebut.
Sebagai kesimpulannya kami katakan pemilihan nama anak, prinsip utama adalah memilih nama yang bermakna baik, menghormati nilai-nilai agama, dan tidak mengandung unsur syirik atau penyelewengan dari ajaran Islam. Semoga nama yang dipilih bagi anak saudara membawa berkat dan kebahagiaan dalam kehidupannya.
Marilah kita berdoa semoga Allah kurniakan zuriat kita sebagai zuriat yang soleh dan solehah.
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya
:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
(Surah al-Furqan:74)
Wallahua’lam
[1]

https://aliftaa.jo/Question.aspx?QuestionId=2265#:
Diakses pada 7 September 2023
Bertarikh: 15 September 2023 bersamaan 29 Safar 1445


#3066: Produk Kosmetik yang Mengandungi Synthetic Beeswax

Soalan:
Assalamualaikum Dato’ Seri. Saya ada soalan. Apakah hukum penggunaan kosmetik yang mengandungi
synthetic beeswax
? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
قُلْ مَنْ حَرَّمَ زِينَةَ اللَّهِ الَّتِي أَخْرَجَ لِعِبَادِهِ وَالطَّيِّبَاتِ مِنَ الرِّزْقِ قُلْ هِيَ لِلَّذِينَ آمَنُوا فِي الْحَيَاةِ الدُّنْيَا خَالِصَةً يَوْمَ الْقِيَامَةِ كَذَلِكَ نُفَصِّلُ الْآيَاتِ لِقَوْمٍ يَعْلَمُونَ
Maksudnya:
 “
Katakanlah (wahai Muhammad): ‘Siapakah yang (berani) mengharamkan perhiasan Allah yang telah dikeluarkan-Nya untuk hamba-hamba-Nya, dan demikian juga benda-benda yang baik lagi halal daripada rezeki yang dikurniakan-Nya?’ Katakanlah: ‘Semuanya itu ialah (nikmat-nikmat) untuk orang-orang yang beriman (dan juga yang tidak beriman) dalam kehidupan dunia; (nikmat-nikmat itu pula) hanya tertentu (bagi orang-orang yang beriman sahaja) pada hari kiamat.’ Demikianlah Kami jelaskan ayat-ayat keterangan Kami satu persatu bagi orang-orang yang (mahu) mengetahui.
”
(Surah al-A‘raf: 32)
Muhammad Ali al-Sabuni menyatakan bahawa ayat di atas adalah bagi menolak pendapat sesiapa yang telah mengharamkan sesuatu sama ada makanan, atau minuman atau pakaian, menurut pendapat diri mereka sendiri dan bukannya syariat daripada Allah SWT. (Lihat
Mukhtasar Tafsir Ibn Kathir
, 2/15).
Pada asasnya, hukum asal bagi pakaian dan perhiasan adalah harus sama ada di badan, pakaian atau tempat. Akan tetapi, hukumnya berlanjutan sedemikian — yakni halal dan harus — selagi mana tiada nas-nas khusus yang mengecualikan hukum asal tersebut. (Lihat
al-Fiqh al-Manhaji
, 3/89-90).
Selain daripada itu, Allah SWT juga ada berfirman:
فِطْرَتَ اللَّهِ الَّتِي فَطَرَ النَّاسَ عَلَيْهَا لَا تَبْدِيلَ لِخَلْقِ اللَّهِ
Maksudnya
: “
Tetaplah atas fitrah Allah SWT  yang telah menciptakan  manusia  atas fitrah itu, tidaklah patut ada  sebarang perubahan pada penciptaan (fitrah) Allah itu.”
(Surah al-Rum: 30)
Definisi
Synthetic Beeswax

Kami mulakan dengan mengemukakan terlebih dahulu definisi dan pengenalan ringkas mengenai
synthetic beeswax
. Secara ringkasnya, Lilin Lebah Sintetik (
synthetic beeswax
) ialah lilin yang dihasilkan secara sintetik yang dihasilkan secara amnya untuk tidak dapat dibezakan daripada lilin lebah semulajadi dari segi komposisi dan sifat. Kandungan utamanya terdiri daripada campuran ester bernombor genap, asid rantai lurus dan alkohol yang mengandungi 16-36 atom karbon.
[1]
Lilin lebah sintetik mempunyai banyak kelebihan berbanding lilin lebah semulajadi. Ia digunakan khas dalam kosmetik vegan dan produk penjagaan diri seperti pencuci muka, balm bibir, maskara dan krim.
Penjagaan kulit:
 Lilin lebah sintetik menggunakan sifat emoliennya. Ia adalah agen pelembap yang baik yang memerangkap kelembapan pada permukaan kulit dan memastikan ia terhidrat sepanjang hari. Lilin lebah sintetik juga memberi kesan anti-penuaan yang mengurangkan garis-garis halus dan kedutan pada kulit.
Produk kosmetik:
 Ia digunakan sebagai agen pengikat. Ia berinteraksi dengan baik dengan semua bahan berasaskan minyak dan mengekalkannya bergaul dengan baik dan membentuk produk yang stabil. Tambahan pula, lilin lebah sintetik juga memberikan produk teksturnya yang pekat dan berkrim.
Di samping itu, lilin lebah sintetik mempunyai kandungan utama alkohol dan asid lemak yang digabungkan dan ditapis untuk menghasilkan bahan seperti lilin ini. Selain itu, lilin lebah sintetik juga mungkin mengandungi bahan yang diperbuat daripada arang batu dan petroleum.
Selain itu, lilin lebah sintetik adalah bahan yang selamat dan baik untuk kulit. Walau bagaimanapun, jika ia diperbuat daripada bahan berasaskan petroleum ia boleh menyebabkan beberapa kesan sampingan seperti kerengsaan kulit. Adalah lebih baik untuk melakukan ujian tampalan sebelum aplikasi penuh. Walaupun ia adalah
wax
(lilin), bahan ini adalah
non-comedogenic
 yang bermaksud ia tidak menyumbatkan pori atau menyebabkan jerawat. Akhir sekali, lilin lebah sintetik juga vegan dan halal.
[2]
Hukum produk kosmetik yang mengandungi
Synthetic Beeswax

Dalam menjawab soalan di atas, sebagaimana yang telah dijelaskan di atas, lilin lebah sintetik atau dipanggil juga sebagai
synthetic beeswax
 adalah produk lilin (wax) yang dihasilkan secara sintetik melalui campuran beberapa bahan seperti kimia seperti alkohol, asid lemak dan lain-lain bagi meniru lilin lebah semulajadi.
Oleh yang demikian,
kami berpendapat bahawa penggunaan lilin lebah sintetik atau dipanggil sebagai
synthetic beeswax
 adalah tidak mengapa dan diharuskan dengan syarat ia bukan berasaskan bahan-bahan bernajis dan selamat daripada racun serta tidak memudaratkan penggunanya.
 Ini selari dengan kaedah yang menyebutkan:
الْأَصْلُ فِي الْأَشْيَاءِ الْإِبَاحَةُ حَتَّى يَدُلُّ الدَّلِيلُ عَلَى التَّحْرِيمِ
Maksudnya:
 “
Hukum asal bagi sesuatu perkara adalah harus sehinggalah datangnya dalil yang menunjukkan kepada keharaman (perkara tersebut).
” (Lihat
al-Asybah wa al-Naza’ir
 oleh al-Suyuti, hlm. 60).
Begitu juga kaedah fiqh yang lain menyatakan:
الأَصْلُ فِي الأَشْيَاءِ النَافِعَةِ الإِبَاحَةُ، وَفِي الأَشْيَاءِ الضَّارَّةِ الحُرْمَةُ
Maksudnya
: “
Hukum asal bagi sesuatu yang bermanfaat adalah dibolehkan (yakni harus) dan hukum asal bagi sesuatu yang berbahaya adalah diharamkan
.”
Akan tetapi jika ia mengandungi bahan-bahan yang memudaratkan penggunanya seperti racun dan seumpamanya, maka penggunaannya adalah tidak dibenarkan.
Firman Allah:
وَلَا تُلْقُوا بِأَيْدِيكُمْ إِلَى التَّهْلُكَةِ
Maksudnya:
 “
Dan janganlah kamu mencampakkan diri kamu ke lembah kebinasaan
.”
(Surah al-Baqarah: 195)
Ayat di atas bermaksud janganlah kamu menyerahkan diri kepada hal-hal yang menyebabkan kebinasaan, akan tetapi lakukanlah untuk diri kamu sebab-sebab yang boleh membawa kepada keselamatan. (Lihat
Zubdah al-Tafasir min Fath al-Qadir
, hlm. 38).
Begitu juga jika ia mengandungi bahan-bahan bernajis tetapi tidak memudaratkan penggunanya, maka ia haram untuk digunakan sebagai kegunaan dalaman — untuk makan dan minum. Akan tetapi jika untuk kegunaan luaran — seperti krim untuk sapuan luaran — maka kami berpendapat bahawa tidak mengapa menggunakannya
,
dengan syarat selepas itu ia dibasuh dengan air bersih.
Ini adalah sebagaimana difahami daripada kenyataan para ulama, di antaranya al-Ramli yang menjelaskan bahawa seseorang itu harus menggunakan sabun yang dibuat daripada minyak bernajis pada anggota badannya atau pakaiannya. Kemudian, dia membersihkannya — yakni sabun tersebut daripada badan dan pakaiannya. (Lihat
Nihayah al-Muhtaj
, 2/384-385;
Hasyiah al-Ramli ‘ala Asna al-Matalib
, 1/278).
Selain daripada itu, ulama dalam kalangan mazhab Hanafi, Maliki, Syafi‘i, dan Hanbali berpendapat, apa sahaja yang dicelup dengan sesuatu yang
mutanajjis
(yakni yang terkena najis), boleh dibersihkan (disucikan) dengan membasuhnya sebanyak tiga kali. Justeru, jika seseorang lelaki atau perempuan mewarnakan rambut dengan hinna’ (inai) yang
mutanajjis
, lalu membasuhnya sebanyak tiga kali, maka ia kembali menjadi suci. Namun, jika pewarnaan itu menggunakan sesuatu bahan yang najis, maka ia tidak dikira suci melainkan setelah hilangnya ain najis itu, rasa dan juga baunya, serta air yang keluar adalah jernih. Akan tetapi warna yang tinggal adalah dimaafkan kerana sesuatu kesan (iaitu warna) yang susah untuk dihilangkan, kekalnya itu tidak memudaratkan (yakni tidak mengapa). (Lihat
al-Mausu‘ah al-Fiqahiyyah al-Kuwaitiyyah
, 2/282). Penjelasan lanjut mengenai perkara ini, bolehlah merujuk kepada artikel kami yang bertajuk:
#1722: Penggunaan Darah dalam Produk Krim Kosmetik.
[3]
Pada kesempatan ini, kami juga ingin menasihatkan agar menyemak terlebih dahulu produk kosmetik yang ingin digunakan sama ada produk itu berdaftar atau tidak. Ini kerana produk yang berdaftar lebih terjamin dari segi keselamatan dan tidak membahayakan kesihatan. Apatah lagi dikhuatiri produk yang tidak berdaftar mengandungi bahan-bahan yang boleh membahayakan kesihatan jika diambil tanpa pengawasan.
Bagi membuat semakan bagi produk tersebut, bolehlah melayari laman web BPFK di
www.bpfk.gov.my
 dan menyemak sama ada produk itu berdaftar melalui enjin carian ‘
Product Search
’. Pangkalan data ini mengandungi data bagi produk-produk yang berdaftar dengan PBKD sejak tahun 1985 dan notifikasi produk kosmetik. Pengguna boleh menggunakan
product search
 dengan menyemak nombor pendaftaran produk, nama produk, pemegang pendaftaran produk atau nama pengilang. Jika produk tersebut berdaftar dengan PBKD, maklumat produk akan disenaraikan. Sekiranya produk tersebut tidak berdaftar, hasil carian akan menunjukkan ‘
No Record
’ dan anda adalah dinasihatkan untuk tidak mengambil produk tersebut. Ini disebabkan keselamatan dan kualiti produk tersebut belum dinilai dan ia mungkin menimbulkan risiko yang boleh mengancam kesihatan pengguna.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
بِسْمِ اللهِ الَّذِي لَا يَضُرُّ مَعَ اسْمِهِ شَيْءٌ فِي الْأَرْضِ وَلَا فِي السَّمَاءِ، وَهُوَ السَّمِيعُ الْعَلِيمُ
Maksudnya:
“Dengan nama Allah yang dengan nama-Nya, tidak ada satu pun yang dapat memberi kemudaratan di bumi mahupun di langit. Dia-lah Yang Maha Mendengar lagi Maha Mengetahui.”
Riwayat Abu Daud (5088), al-Tirmizi (3388), Ibn Majah (3869), al-Nasa’ie dalam
al-Sunan al-Kubra
(10178) dan Ahmad (446)
[1]
 Lihat
https://www.ewg.org/skindeep/ingredients/706405-SYNTHETIC_BEESWAX/
. Diakses pada 7 September 2023.
[2]
 Lihat
https://cosmetics.specialchem.com/inci-ingredients/synthetic-beeswax
. Diakses pada 7 September 2023.
[3]
 Lihat
https://maktabahalbakri.com/1722-penggunaan-darah-dalam-produk-krim-kosmetik/
. Diakses pada 7 September 2023.
Bertarikh: 15 September 2023 bersamaan 29 Safar 1445